title: 2011/166/UE: Deċiżjoni tal-Kummissjoni tas- 17 ta’ Marzu 2011 li tistabbilixxi x-SHARE-ERIC

text:
               18.3.2011

               MT

               Il-Ġurnal Uffiċjali tal-Unjoni Ewropea

               L 71/20

         DEĊIŻJONI TAL-KUMMISSJONI
   tas-17 ta’ Marzu 2011
   li tistabbilixxi x-SHARE-ERIC
   (2011/166/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 723/2009 tal-25 ta’ Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka [Konsorzju Ewropew għal Infrastruttura ta’ Riċerka] (ERIC) (1),
   Billi:

               (1)

               Ir-Regolament (KE) Nru 723/2009 jagħti s-setgħa lill-Kummissjoni biex tistabbilixxi Konsorzji Ewropej għal Infrastruttura ta’ Riċerka (minn hawn ‘il quddiem “ERICs”).

               (2)

               Fl-14 ta’ Diċembru 2010, ir-Repubblika Ċeka, ir-Repubblika Federali tal-Ġermanja u r-Renju tal-Pajjiżi l-Baxxi u ir-Repubblika tal-Awstrija talbu lill-Kummissjoni biex l-Istħarriġ dwar is-Saħħa, it-Tixjiħ u l-Irtirar fl-Ewropa jiġi stabbilit bħala Konsorzju Ewropew għal Infrastruttura ta’ Riċerka (SHARE-ERIC), ir-Renju tal-Belġju ngħaqad ma’ din it-talba fil-21 ta’ Jannar 2011, u l-Isvizzera talbet biex tiġi inkluża bħala osservatur fix-SHARE-ERIC.

               (3)

               Ir-Renju tal-Pajjiżi l-Baxxi pprovda dikjarazzjoni li tirrikonoxxi x-SHARE-ERIC bħala korp internazzjonali fis-sens tal-Artikoli 143(g) u 151(1)(b) tad-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta’ taxxa fuq il-valur miżjud (2) u bħala organizzazzjoni internazzjonali fis-sens tat-tieni inċiż tal-Artikoli 23(1) tad-Direttiva tal-Kunsill 92/12/KEE tal-25 ta' Frar 1992 dwar l-arranġamenti ġenerali għall-prodotti soġġetti għad-dazju tas-sisa u dwar iż-żamma, ċaqliq u mmonitorjar ta' dan it-tip ta' prodotti (3).

               (4)

               Il-Kummissjoni, b’risposta għall-obbligi tagħha stabbiliti fl-Artikolu 5(2) tar-Regolament (KE) Nru 723/2009 vvalutat l-applikazzjoni u kkonkludiet li jissodisfa r-rekwiżiti stabbiliti fir-Regolament (KE) Nru 723/2009.

               (5)

               Skont l-Artikolu 6(1) u l-Artikolu 20 tar-Regolament (KE) Nru 723/2009 il-kumitat stabbilit skont l-Artikolu 20 ta’ dak ir-Regolament ġie kkonsultat għall-opinjoni tiegħu dwar it-tfassil tax-SHARE-ERIC u ta opinjoni favorevoli.

               (6)

               Ix-SHARE-ERIC mistenni li jsir element importanti għal inizjattivi oħra Ewropej għar-riċerka u l-innovazzjoni dwar it-tixjiħ tal-popolazzjoni bħall-Inizjattiva ta’ Programmazzjoni Konġunta aktar snin, ħajjiet aħjar, Il-Programm Konġunt tal-Għajxien Megħjun Kontestwalment u s-Sħubija Ewropea għal Innovazzjoni dwar it-Tixjiħ Attiv u b’Saħħtu.

         ADOTTAT DIN ID-DEĊIŻJONI:
   Artikolu Uniku
   Stabbiliment tax-SHARE-ERIC
   1.   Il-Konsorzju Ewropew għal Infrastruttura ta’ Riċerka għall-Istħarriġ dwar is-Saħħa, it-Tixjiħ u l-Irtirar fl-Ewropa imsemmi SHARE-ERIC huwa b’dan stabbilit skont ir-Regolament (KE) Nru 723/2009.
   Ix-SHARE-ERIC għandu jkollu personalità legali mid-data li fiha din id-Deċiżjoni tidħol fis-seħħ u għandu jgawdi, f’kull Stat Membru, mill-aktar kapaċità legali estensiva skont l-entitajiet legali li jaqgħu taħt il-liġi tal-Istat Membru kkonċernat. Huwa jista’, b’mod partikolari, jakkwista, jippossedi jew jiddisponi minn proprjetà mobbli, immobbli u intellettwali, jikkonkludi kuntratti u jkun parti fi proċeduri legali.
   2.   L-istatuti tax-SHARE-ERIC, kif miftiehma bejn il-membri tiegħu, huma annessi ma’ din id-deċiżjoni. L-emenda tagħhom hija soġġetta għad-dispożizzjonijiet fl-istatuti u għall-Artikolu 11 tar-Regolament (KE) Nru 723/2009. L-Istatuti għandhom ikunu disponibbli għall-pubbliku fuq is-sit elettroniku tal-ERIC u fis-sede statutorja tiegħu.
   3.   Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   4.   Għandha torbot fl-intier tagħha u tkun direttament applikabbli fl-Istati Membri kollha.

      Magħmul fi Brussell, is-17 ta’ Marzu 2011.

            Għall-Kummissjoni

            Il-President

         José Manuel BARROSO

      (1)  ĠU L 206, 8.8.2009, p. 1.

      (2)  ĠU L 347, 11.12.2006, p. 1.

      (3)  ĠU L 76, 23.3.1992, p. 1.

      ANNESS

         L-ISTATUTI TAX-SHARE-ERIC

         Rigward il-Ħolqien u t-Tħaddim tal-Istħarriġ dwar is-Saħħa, it-Tixjiħ u l-Irtirar fl-Ewropa (SHARE)

         Kontenut

                  Artikolu 1:

               Stabbiliment ta’ SHARE-ERIC

                  Artikolu 2:

               Sede Statutorja u Lingwa ta’ Ħidma

                  Artikolu 3:

               Kompiti

                  Artikolu 4:

               Prinċipji

                  Artikolu 5:

               Entitajiet tal-Organizzazzjoni u tal-Istituzzjonijiet Imsieħba Xjentifiċi

                  Artikolu 6:

               Il-Kunsill

                  Artikolu 7:

               Il-Bord tat-Tmexxija

                  Artikolu 8:

               Kopertura

                  Artikolu 9:

               Kontributi

                  Artikolu 10:

               Responsabbilità u Assigurazzjoni

                  Artikolu 11:

               Proprjetà Intellettwali

                  Artikolu 12:

               Tixrid u Użu tad-Dejta tax-SHARE

                  Artikolu 13:

               Akkwist Pubbliku u Eżenzjonijiet tat-Taxxa

                  Artikolu 14:

               Impjieg

                  Artikolu 15:

               Emendi

                  Artikolu 16:

               Adeżjoni

                  Artikolu 17:

               Tul ta’ żmien tal-Organizzazzjoni

                  Artikolu 18:

               Disponibbiltà ta’ dawn l-Istatuti

                  Anness 1:

               Istituzzjonijiet Imsieħba Xjentifiċi u Kapijiet tat-Timijiet tal-Pajjiżi

                  Anness 2:

               Bord tal-Monitoraġġ Xjentifiku

                  Anness 3:

               Kosti Stmati għall-Istħarriġ u t-Tħaddim

                  Anness 4:

               Proċedura għal Akkwist Pubbliku Ristretta

            Ir-Repubblika tal-Awstrija
      Ir-Renju tal-Belġju
      Ir-Repubblika Ċeka
      Ir-Repubblika Federali tal-Ġermanja
      Ir-Renju tal-Pajjiżi l-Baxxi
      Minn hawn ’il quddiem imsemmija bħala “il-Partijiet Kontraenti”,
      XEWQANA li jsaħħu aktar il-pożizzjoni tal-Ewropa u tal-Partijiet Kontraenti fir-riċerka fid-dinja, u li jintensifikaw il-kooperazzjoni xjentifika bejn il-fruntieri dixxiplinarji u nazzjonali;
      B’KUNSIDERAZZJONI ta’ rapport mill-Kummissjoni Ewropea lill-Kunsill Ewropew tal-2001(Dokument tal-Kunsill 6997/01) li jidentifika t-tixjiħ tal-popolazzjoni u l-isfidi soċjali u ekonomiċi tiegħu għat-tkabbir u l-prosperità bħala l-aktar sfidi urġenti tas-seklu 21 fl-Ewropa, li jindika nuqqasijiet infrastrutturali serji biex jinftiehem it-tixjiħ tal-individwu u tal-popolazzjoni, u li iktar 'il quddiem jitlob biex “tiġi eżaminata l-possibbiltà li jiġi stabbilit, b’kooperazzjoni mal-Istati Membri, Stħarriġ Ewropew dwar it-Tixjiħ Lonġitudinali” [traduzzjoni mhux uffiċjali] sabiex titħeġġeġ riċerka Ewropea dwar it-tixjiħ;
      BILLI JIBNU fuq il-prototip attwali tal-Istħarriġ dwar is-Saħħa, it-Tixjiħ u l-Irtirar fl-Ewropa (SHARE) li ntgħażel mill-proċess tal-istrateġija tal-ESFRI (Forum Strateġiku Ewropew għall-Infrastrutturi tar-Riċerka) biex jiġi promoss bħala wieħed mill-infrastrutturi ta’ riċerka ċentrali taż-Żona Ewropea tar-Riċerka;
      FILWAQT li jirrikonoxxu li dan l-istħarriġ ġdid interdixxiplinarju, internazzjonali, u lonġitudinali ta’ kwalità mingħajr preċedent fir-rigward ta’ koerenza, wisa’ u komparabbiltà internazzjonali fil-ġejjieni ser ikun ta’ importanza kbira f’ħafna oqsma differenti ta’ xjenzi fundamentali u applikati bħad-demografija, l-ekonomija, l-epidemjoloġija, il-ġerontoloġija, il-bijoloġija, il-mediċina, il-psikoloġija, is-saħħa pubblika, il-politika tas-saħħa, is-soċjoloġija u l-istatistika;
      FILWAQT li jirrikonoxxu li t-tfassil ta’ politika pubblika abbażi ta’ evidenza jeħtieġ infrastruttura ta’ dejta aġġornata;
      FILWAQT li jistennew pajjiżi oħra jipparteċipaw fl-attivitajiet li impenjaw ruħhom li jwettqu flimkien skont l-Istatuti li ġejjin;
      FTIEHMU KIF ĠEJ:
      Artikolu 1
      Stabbiliment ta’ SHARE-ERIC
      (1)   Għandu jkun hemm Infrastruttura Ewropea ta’ Riċerka mifruxa msemmija l-Istħarriġ dwar is-Saħħa, it-Tixjiħ u l-Irtirar fl-Ewropa (SHARE).
      (2)   SHARE għandu jkollu l-forma legali ta’ Konsorzju Ewropew għal Infrastruttura ta’ Riċerka (ERIC) inkorporat skont id-dispożizzjoni tar-Regolament (KE) Nru 723/2009 u għandu jingħata l-isem “SHARE-ERIC” (minn hawn 'il quddiem imsemmi bħala “l-Organizzazzjoni”).
      Artikolu 2
      Sede Statutorja u Lingwa ta' Ħidma
      (1)   Is-Sede Statutorja tal-Organizzazzjoni għandha tkun f’Tilburg, il-Pajjiżi l-Baxxi.
      (2)   Il-Partijiet Kontraenti ftiehmu li, hekk kif l-awtoritajiet Ġermaniżi jipprovdu d-dikjarazzjoni meħtieġa skont l-Artikolu 5(1)(d) tar-Regolament (KE) Nru 723/2009, jagħtu bidu għal emenda tal-Istatuti sabiex tiġi trasferita s-Sede Statutorja għall-Ġermanja. Din l-emenda ma għandhiex tidħol fis-seħħ qabel tmiem il-Fażi I kif hemm definit fl-Artikolu 8.
      (3)   Il-lingwa ta’ ħidma fl-Organizzazzjoni għandha tkun l-Ingliż.
      Artikolu 3
      Kompiti
      (1)   Ix-SHARE-ERIC għandu joħloq infrastruttura ta’ mikrodejta ta’ familji u individwi meħtieġa biex ikun hemm fehim dwar it-tixjiħ tal-individwu u tas-soċjetà (minn hawn 'il quddiem imsemmija bħala “l-Istħarriġ”). Il-kompiti ewlenin tiegħu huma:

                  (a)

                  li jiddisinja strument ewlieni ta' stħarriġ li jiġbor l-informazzjoni essenzjali dwar l-ekonomija, is-saħħa, u l-kundizzjonijiet familjari/soċjali tal-ħajja ta’ individwi li jkollhom 50 sena jew aktar u ta’ sħabhom.

                  (b)

                  li jamministra dan l-istħarriġ kull sentejn lil panil ta’ konvenuti f’kull pajjiż parteċipanti u jżomm kuntatt mal-membri kollha tal-panil fil-fażijiet bejn żewġ tranżazzjonijiet (waves) bejn il-panils;

                  (c)

                  li jgħaqqad l-informazzjoni miġbura f’bażi tad-dejta faċli għall-utent aċċessibbli għar-riċerkaturi xjentifiċi kollha suġġett għal restrizzjonijiet applikabbli tal-kunfidenzjalità tad-dejta u biex tinżamm din il-bażi tad-dejta inkluż it-tindif, l-imputazzjoni, u d-dokumentazzjoni bażiċi tad-dejta.

            (2)   Il-prototip preżenti tax-SHARE għandu jiġi aġġornat fi tliet dimensjonijiet:

                  (a)

                  jestendi x-SHARE maż-żmien sabiex jiġi ġġenerat panil awtentiku li jsegwi l-individwi waqt li jixjieħu u jirreaġixxi għall-bidliet fl-ambjent soċjali u ekonomiku. L-aġġornament għandu jżid seba’ tranżazzjonijiet aktar kull sentejn fi tliet fażijiet kif hemm definit fl-Artikolu 8

                  (b)

                  jespandi x-SHARE biex jinkludi l-Istati Membri kollha.

                  (c)

                  iżid id-daqs tal-kampjun tax-SHARE sabiex ikun possibbli li l-Istħarriġ jintuża wkoll għal analiżi fil-limiti ta’ pajjiż. Ġeneralment, id-daqs tal-kampjun fil-mira għandu jkun ta’ 6 000 individwu li l-età tiegħu tvarja bejn 50 sena u aktar f’kull pajjiż membru.

            (3)   Ix-SHARE-ERIC għandha twettaq il-kompiti tagħha fuq bażi mhux ekonomika.
      Artikolu 4
      Prinċipji
      (1)   Ix-SHARE għandu jiġi ddisinjat minn riċerkaturi għal riċerkaturi. L-eċċellenza fir-riċerka hija tal-ogħla importanza fuq kull kunsiderazzjoni oħra. L-eċċellenza xjentifika tax-SHARE għandha tiġi mmonitorjata minn Bord tal-Monitoraġġ Xjentifiku (l-Anness 2)
      (2)   Ix-SHARE għandu jkun stħarriġ supranazzjonali. Il-komparabbiltà transnazzjonali fi ħdan ix-SHARE għandha tirregola d-deċiżjonijiet ta’ disinn kollha. Barra minn hekk, il-komparabbiltà ma’ stħarriġ affiljat miegħu, partikolarment l-Istudju dwar is-Saħħa u l-Irtirar tal-U.S. u l-Istudju Lonġitudinali Ingliż tat-Tixjiħ, għandhom jinformaw id-deċiżjonijiet dwar id-disinn tax-SHARE. Is-suġġetti b’potenzjal ta’ riċerka supranazzjonali għandu jkollhom prijorità fuq suġġetti applikabbli għal pajjiżi individwali.
      (3)   SHARE għandu jintegra l-ekonomiji, is-saħħa, u x-xjenza soċjali. Is-suġġetti b’potenzjal ta’ riċerka interdixxiplinarja għandu jkollhom prijorità fuq suġġetti applikabbli għal dixxiplini individwali.
      (4)   SHARE għandu jkun stħarriġ lonġitudinali, li jsegwi l-individwi waqt li jixjieħu. Is-suġġetti b’potenzjal ta’ riċerka lonġitudinali għandu jkollhom prijorità fuq suġġetti applikabbli għal waqtiet iżolati.
      (5)   Ir-riċerka bbażata fuq SHARE għandha tiffaċilita politiki tal-UE abbażi ta’ evidenza, bħall-Inizjattiva tal-Unjoni għall-Innovazzjoni Europa 2020, li tgħin sabiex jintlaqgħu l-isfidi tat-tixjiħ tal-popolazzjoni fil-pajjiżi kollha tal-UE.
      Artikolu 5
      Entitajiet tal-Organizzazzjoni u tal-Istituzzjonijiet Imsieħba Xjentifiċi
      (1)   L-entitajiet tal-Organizzazzjoni għandhom ikunu l-Assemblea Ġenerali, minn hawn 'il-quddiem imsemmija bħala “il-Kunsill” (l-Artikolu 6), u l-Bord ta' Tmexxija (l-Artikolu 7).
      (2)   Fuq propożizzjoni tal-Bord tat-Tmexxija u fid-dawl tal-Prinċipji stipulati fl-Artikolu 4, kull Parti Kontraenti għandha tagħżel istituzzjoni ta’ riċerka li tkun responsabbli biex twettaq il-kompiti xjentifiċi tax-SHARE-ERIC f’pajjiżha (minn hawn ’il-quddiem imsemmija bħala “Istituzzjoni Msieħba Xjentifika”).
      (3)   Jekk il-Prinċipji stipulati fl-Artikolu 4 jinkisru minn waħda mill-Istituzzjonijiet Imsieħba Xjentifiċi, il-Parti Kontraenti tista’ tissostitwixxi l-Istituzzjoni Msieħba Xjentifika fuq propożizzjoni tal-Bord tat-Tmexxija.
      (4)   Il-Bord tat-Tmexxija għandu jieħu l-parir tal-Bord tal-Monitoraġġ Xjentifiku (l-Anness 2) meta jipproponi jew jissostitwixxi Istituzzjoni Msieħba Xjentifika.
      (5)   L-Istituzzjonijiet Imsieħba Xjentifiċi attwali huma elenkati fl-Anness 1.
      Artikolu 6
      Il-Kunsill
      (1)   Kull Parti Kontraenti għandha tkun irrapreżentata fil-Kunsill minn mhux aktar minn żewġ delegati. Il-ħatra u t-terminazzjoni tal-ħatra tad-delegati għall-Kunsill għandhom jitwettqu mill-Parti Kontraenti. Kull Parti Kontraenti għandha tinforma lill-President tal-Kunsill bil-miktub bi kwalunkwe ħatra jew terminazzjoni tal-ħatriet tad-delegati tagħha fuq il-Kunsill mingħajr dewmien żejjed.
      (2)   Kull Parti Kontraenti għandha vot wieħed fil-Kunsill. Id-deċiżjonijiet għandhom jittieħdu b’votazzjoni ta’ maġġoranza sempliċi sakemm ikun iddeterminat mod ieħor f’dawn l-Istatuti. F’każ ta’ parità, il-vot tal-Pajjiż Ospitanti għandu jiddetermina r-riżultat aħħari.
      (3)   Il-Kunsill għandu jaħtar President u Viċi President mid-delegati tal-Partijiet Kontraenti għal perjodu ta’ sentejn. Bil-ħatra tagħhom il-President u l-Viċi President isiru super partes u jħallu d-delegazzjonijiet tagħhom. Il-Partijiet Kontraenti affettwati mit-tluq ta’ dawn l-uffiċjali għandhom jaħtru delegat ieħor biex jirrappreżentahom fil-Kunsill.
      (4)   Il-Kunsill għandu jiltaqa’ tal-inqas darba fis-sena. Il-laqgħat tal-Kunsill għandhom jitlaqqgħu mill-President tal-Kunsill. Il-laqgħat tal-Kunsill għandhom jitlaqqgħu fuq talba ta’ mhux inqas minn żewġ Partijiet Kontraenti. Il-laqgħat straordinarji tal-Kunsill jistgħu jitlaqqgħu fuq talba tal-Koordinatur (l-Artikolu 7) jekk ikun meħtieġ fl-interess tal-Organizzazzjoni.
      (5)   Il-Kunsill jilqa’ u japprova r-rapport annwali, id-dikjarazzjoni finanzjarja u l-pjan tan-nefqa annwali ppreżentati mill-Bord tat-Tmexxija. Il-Kunsill għandu jwettaq reviżjoni, mhux inqas minn darba fis-sena, tal-kosti attwali u previsti għall-istħarriġ u t-tħaddim. Il-Kunsill jista’ japprova, b’mod unanimu, modifikazzjoni tal-kontribuzzjoni għal dawk il-kosti komuni l-oħra fil-pjan tan-nefqa annwali li mhumiex koperti minn sors ta’ finanzjament ieħor (l-Artikolu 9(5)).
      (6)   Il-Kunsill għandu jirċievi u jirrikonoxxi l-pjan tal-attività annwali li għandu jkun fih l-għanijiet xjentifiċi wesgħin tax-SHARE, l-enfasi tal-istħarriġ tal-fażi tat-tranżazzjoni li jmiss, il-proċess ta’ ċertifikazzjoni u l-iskeda tal-istħarriġ u t-tixrid. Kull sentejn, għandu jirċievi rapport mill-Bord tal-Monitoraġġ Xjentifiku.
      (7)   Il-Kunsill jeleġġi b’vot kwalifikat (tal-inqas żewġ terzi tal-Partijiet Kontraenti) il-Koordinatur, il-Koordinaturi tal-Qasam u membri oħra tal-Bord tat-Tmexxija skont l-Artikolu 7 fuq nomina tal-Istituzzjonijiet Imsieħba Xjentifiċi.
      (8)   Il-Pajjiżi li jkunu impenjaw irwieħhom għax-SHARE-ERIC permezz tal-iffirmar tal-Memorandum tal-Ftehim dwar it-Tħejjija tal-Istħarriġ dwar is-Saħħa, it-Tixjiħ u l-Irtirar fl-Ewropa (15 ta’ Lulju 2009) jistgħu jsiru membri mingħajr vot tal-Kunsill bħala osservaturi sakemm jaderixxu max-SHARE-ERIC skont l-Artikolu 16.
      Artikolu 7
      Il-Bord tat-Tmexxija
      (1)   Il-Bord tat-Tmexxija huwa magħmul minn mhux aktar minn sitt membri, li jinkludu:

                  (a)

                  Id-Direttur tax-SHARE (minn hawn 'il quddiem imsejjaħ “il-Koordinatur”);

                  (b)

                  tliet Koordinaturi tal-Qasam li jirrapreżentaw it-tliet oqsma xjentifiċi tax-SHARE (ekonomija, saħħa, u netwerks soċjali/familjari);

                  (c)

                  jekk xieraq, xjentisti oħra li jirrappreżentaw qasam xjentifiku importanti jew ċentru operattiv importanti tax-SHARE.

            (2)   il-Membri tal-Bord tat-Tmexxija għandhom ikunu riċerkaturi b’reputazzjoni internazzjonali tajba b’esperjenza fir-riċerka dwar it-tixjiħ u/jew it-tmexxija ta' stħarriġ.
      (3)   Il-Bord tat-Tmexxija jipproponi d-deċiżjonijiet strateġiċi u baġitarji kollha lill-Kunsill. Huwa responsabbli għall-proċessi kollha finanzjarji u ta’ governanza li jżommu l-integrità xjentifika, il-komparabbiltà transnazzjonali, u bilanċ ġenerali tad-disinn tal-istħarriġ tax-SHARE. Partikolarment, huwa responsabbli għar-riżultati tanġibbli u l-finanzi tax-SHARE-ERIC, u biex jiġu sodisfatti r-rekwiżiti legali bħal kunfidenzjalità tad-dejta u regolamenti ta’ sikurezza fil-livell Ewropew.
      (4)   Il-Bord tat-Tmexxija għandu jipprovdi rapport annwali dwar l-istat tal-Istħarriġ lill-Kunsill, jipproponi pjan ta’ nefqa u attività annwali lill-Kunsill, u jħejji d-dikjarazzjoni finanzjarja.
      (5)   Il-Koordinatur għandu jmexxi l-Bord tat-Tmexxija u huwa r-rappreżentant legali tax-SHARE-ERIC. Il-Koordinatur huwa responsabbli għall-implimentazzjoni tal-Istħarriġ u għaż-żamma tal-istess standards metodoloġiċi għolja fil-pajjiżi kollha li jipparteċipaw.
      (6)   Il-Koordinaturi tal-Qasam huma responsabbli għall-eċċellenza xjentifika tal-Istħarriġ fl-oqsma xjentifiċi rispettivi tagħhom. Speċifikament, huwa responsabbli għad-disinn tal-kwestjonarju fl-oqsma rispettivi tagħhom u għall-integrità tad-dejta mwassla lill-pubbliku xjentifiku.
      (7)   Il-Bord tat-Tmexxija għandu jieħu l-parir ta’ esperti esterni u jistabbilixxi Bord ta’ xjentisti li jagħtu parir dwar il-kwistjonijiet xjentifiċi kollha (il-“Bord tal-Monitoraġġ Xjentifiku”). Dan il-Bord għandu jkun indipendenti mill-Organizzazzjoni (l-Anness 2).
      (8)   Ir-relazzjonijiet bejn il-Bord tat-Tmexxija u l-Istituzzjonijiet Imsieħba Xjentifiċi għandhom ikunu rregolati minn ftehim tal-konsorzju.
      Artikolu 8
      Kopertura
      (1)   L-Organizzazzjoni għandha tkopri perjodu ta’ stħarriġ ta’ seba’ tranżazzjonijiet bejn il-panils diviżi fi tliet fażijiet:

                  (a)

                  Matul il-Fażi I l-Organizzazzjoni għandha twettaq tranżazzjoni inizjali bejn il-panils fuq skala sħiħa fl-2010 u fl-2011 abbażi tad-disinn żviluppat fil-fażi preparatorja.

                  (b)

                  Matul il-Fażi II l-Organizzazzjoni għandha twettaq tliet tranżazzjonijiet addizzjonali ta’ stħarriġ fuq skala sħiħa fis-snin 2012/13, 2014/15 u 2016/17, sabiex taġġorna d-disinn biex iżżomm l-ogħla livell tad-dejta u xxerridha.

                  (c)

                  Wara li ssir evalwazzjoni xjentifika kif suppost, matul il-Fażi III, l-Organizzazzjoni għandha twettaq tliet tranżazzjonijiet addizzjonali ta’ stħarriġ fuq skala sħiħa fis-snin 2018/19, 2020/21 u 2022/23, taġġorna d-disinn biex iżżomm l-ogħla livell tad-dejta u xxerridha.

            Artikolu 9
      Kontributi
      (1)   Kontributi mill-Partijiet Kontraenti għandhom ikopru l-kosti biex jitwettqu s-seba’ tranżazzjonijiet tal-Istħarriġ f’kull pajjiż flimkien mal-kosti ta’ koordinazzjoni u dawk komuni bħall-kosti għall-aġġornar tad-disinn, it-tixrid tad-dejta assoċjata mas-seba’ tranżazzjonijiet tal-ġbir tad-dejta, u l-baġits għall-Koordinatur, il-Koordinaturi tal-Qasam, u l-Bord tal-Monitoraġġ Xjentifiku.
      (2)   Il-kontributi mill-Partijiet Kontraenti għandhom ikopru erba’ tipi ta’ kosti: (A) il-kosti tal-istħarriġ f’kull pajjiż, (B) il-kosti ta’ tħaddim biex jitwettaq l-istħarriġ f’kull pajjiż, (C) il-kosti amministrattivi, u (D) kosti komuni oħra sakemm dawn il-kosti ma jkunux koperti minn sorsi oħra ta’ finanzjament. Fl-Anness 3 hemm mehmuża tabella li turi l-istimi preliminarji ta’ dawn il-kosti matul il-Fażi I.
      (3)   Kull Parti Kontraenti għandha tagħmel disponibbli għax-SHARE-ERIC, kemm direttament jew permezz tal-Istituzzjoni Msieħba Xjentifika li hija responsabbli għaliha, il-fondi li jkopru s-sehem tal-Pajjiż fil-kosti tal-istħarriġ, (il-Kolonna A tal-istimi preminarji fl-Anness 3).
      (4)   Kull Parti Kontraenti għandha tagħmel disponibbli għall-Istituzzjoni Msieħba Xjentifika li hija responsabbli għaliha l-fondi li jkopru s-sehem tal-Pajjiż fil-kosti tat-tħaddim (il-Kolonna B tal-istimi preminarji fl-Anness 3).
      (5)   Ir-Repubblika Federali tal-Ġermanja għandha tiffinanzja l-kosti tal-koordinazzjoni tal-Istħarriġ (il-Kolonna C tal-istimi preliminarji fl-Anness 3).
      (6)   Kull Parti Kontraenti għandha tagħti kontributi lix-SHARE-ERIC għall-parti tal-kosti komuni tal-Istħarriġ li mhijiex koperta minn kwalunkwe sors ta’ finanzjament ieħor. Kull sehem tal-Parti Kontraenti għandu jkun proporzjonat mad-dħul gross nazzjonali per capita rreġistrat l-aħħar mill-Eurostat bil-kundizzjoni li l-ebda sehem tal-Parti Kontraenti ma jkun inqas minn 0,5 darbiet u akbar minn 1,5 darbiet tas-sehem medju. Il-kompożizzjoni tal-kosti komuni l-oħra għandha tkun iddettaljata fil-pjan tan-nefqa annwali (il-Kolonna D tal-istimi preliminarji fl-Anness 3).
      (7)   Ix-SHARE-ERIC jew l-Istituzzjonijiet Imsieħba Xjentifiċi, bħala konsorzju, jistgħu jirreaġixxu għal sejħiet mill-Kummissjoni Ewropea, l-Istitut Nazzjonali dwar it-Tixjiħ tal-U.S., u organizzazzjonijiet tal-finanzjament nazzjonali jew supranazzjonali li jipprovdu fondi għall-proġett b’mod sħiħ, fost dawk il-partijiet jew il-kosti komuni kollha msemmija fil-Kolonna D, l-Anness 3.
      Artikolu 10
      Responsabbilità u Assigurazzjoni
      (1)   Ir-responsabbiltà finanzjarja tal-membri għad-dejn tal-ERIC għandha tkun limitata għall-kontributi rispettivi tagħhom provduti għax-SHARE-ERIC u jkun intlaħaq ftehim dwarhom fil-pjanijiet tan-nefqa annwali.
      (2)   Ix-SHARE-ERIC għandu jieħu l-miżuri xierqa biex jassigura r-riskji speċifiċi għall-ħolqien u t-tħaddim ta’ stħarriġ.
      Artikolu 11
      Proprjetà Intellettwali
      (1)   Skont l-objettivi tal-Istatuti preżenti, it-terminu “Proprjetà Intellettwali” għandu jinftiehem skont l-Artikolu 2 tal-Konvenzjoni li Tistabbilixxi l-Organizzazzjoni Dinjija tal-Proprjetà Intellettwali ffirmata fl-14 ta’ Lulju 1967.
      (2)   Ix-SHARE-ERIC huwa s-sid tal-Istħarriġ u d-drittijiet tal-proprjetà intellettwali kollha li joħorġu meta jiġi stabbilit l-Istħarriġ.
      (3)   Fir-rigward ta’ kwistjonijiet ta’ Proprjetà Intellettwali, ir-relazzjonijiet bejn il-Partijiet Kontraenti għandhom jiġu ggvernati skont il-leġiżlazzjoni nazzjonali tal-Partijiet Kontraenti.
      Artikolu 12
      Tixrid u Użu tad-Dejta tax-SHARE
      (1)   Ix-SHARE-ERIC għandu jxerred id-dejta miġbura wara t-tindif, l-imputazzjoni, u d-dokumentazzjoni tad-dejta mingħajr dewmien lill-komunità xjentifika.
      (2)   L-użu tad-dejta tax-SHARE għandu jkun bla ħlas għall-komunità xjentifika kollha. Il-Bord tat-Tmexxija għandu jistabbilixxi Kunsill tal-Utenti li jirrappreżenta l-interess tal-komunità tal-utenti xjentifiċi filwaqt li jiġi kkunsidrat il-parir tal-Bord tal-Monitoraġġ Xjentifiku.
      (3)   L-użu u l-ġbir tad-dejta tax-SHARE huma suġġetti għal-liġijiet Ewropej u nazzjonali tal-privatezza tad-dejta. L-użu tad-dejta tax-SHARE minn utenti li mhumiex suġġetti għal-leġiżlazzjoni tal-UE għandu jsir bil-kundizzjoni li tiġi ffrimata dikjarazzjoni tal-kunfidenzjalità tad-dejta skont il-formola provduta mill-Kummissjoni Ewropea (ĠU L 6, 10.1.2002, p. 52).
      Artikolu 13
      Akkwist Pubbliku u Eżenzjonijiet tat-Taxxa
      (1)   Ix-SHARE-ERIS għandu jitratta lill-kandidati u l-persuni li jitfgħu offerta għall-akkwist pubbliku b’mod ugwali u mhux diskriminatorju, indipendentament jekk humiex ibbażati fl-Unjoni Ewropea jew le. L-akkwist pubbliku għandu jirrispetta l-prinċipji ta’ trasparenza, non-diskriminazzjoni u kompetizzjoni.
      (2)   Ġeneralment, l-akkwist pubbliku mix-SHARE-ERIC għandu jkun suġġett għad-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 dwar koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (1), bil-limiti emendi bir-Regolament tal-Kummissjoni (KE) Nru 1422/2007 (2) jew kwalunkwe emendi ulterjuri, u r-regolamenti nazzjonali dwar l-akkwist pubbliku li japplikaw.
      (3)   Għall-akkwist pubbliku tas-servizzi ta’ riċerka tal-istħarriġ u tal-iżvilupp tal-istħarriġ fejn il-benefiċċji jakkumulaw għall-komunità xjentifika sħiħa u li jitħallsu għal kollox mix-SHARE-ERIC, l-Artikolu 16 (f) tad-Direttivi 2004/18/KE għandu japplika permezz ta’ proċedura ristretta (l-Anness 4). Fi proċeduri ristretti bħal dawn, il-proċeduri negozjati bil-pubblikazzjoni ta’ avviż ta’ kuntratt u fil-proċedura ta’ djalogu kompetittiv, l-awtoritajiet kontraenti jistgħu jillimitaw l-għadd ta’ kandidati xierqa li jistiednu biex iressqu offerta, biex jinnegozjaw jew biex ikollhom djalogu magħhom, sakemm ikun hemm għadd suffiċjenti ta’ kandidati xierqa disponibbli.
      (4)   L-eżenzjonijiet tat-taxxa li joħorġu mid-Direttiva 2006/112/KE għandhom ikunu limitati għat-taxxi fuq il-valur miżjud għal oġġetti u servizzi tar-riċerka tal-istħarriġ u tal-iżvilupp tal-istħarriġ li huma għal użu uffiċċjali, li jaqbżu l-valur ta’ EUR 250, li huma ta’ benefiċċju għall-komunità xjentifika sħiħa, u li jitħallsu għal kollox mix-SHARE-ERIC. Ma japplikawx limiti ulterjuri oħra.
      Artikolu 14
      Impjieg
      (1)   Ix-SHARE-ERIC japplika politika ta’ ugwaljanza fil-qasam tar-reklutaġġ. Il-kuntratti tal-impjiegi għandhom isegwu l-liġijiet nazzjonali tal-pajjiż li fih jiġi impjegat il-persunal.
      (2)   Suġġett għar-rekwiżiti tal-leġiżlazzjoni nazzjonali, kull Parti Kontraenti għandha fi ħdan il-ġurisdizzjoni tagħha tiffaċilita l-moviment u r-residenza tal-persuni li jkollhom nazzjonalità tal-pajjiżi tal-Parti Kontraenti involuti fil-kompiti tax-SHARE-ERIC u tal-membri tal-familja ta’ dawn il-persuni ta’ dik in-nazzjonalità.
      Artikolu 15
      Emendi
      (1)   Il-Kunsill għandu jkollu s-setgħa li jbiddel dawn l-Istatuti u l-annessi għalihom b’vot kwalifikat. Għandha tintalab maġġoranza ta’ żewġ terzi biex issir emenda ta’ dawn l-artikolu u l-annessi. Id-data ta’ kwalunkwe emenda għandha tiġi rreġistrata f’dawn l-Istatuti.
      (2)   L-Istatuti tax-SHARE-ERIC għandhom fi kwalunkwe ħin jikkonformaw mar-Regolament (KE) Nru 723/2009 dwar il-qafas ġuridiku Komunitarju applikabbli għal Infrastruttura Ewropea ta’ Riċerka u għal-Liġijiet u r-Regolamenti Ewropej l-oħra kollha li huma applikabbli.
      Artikolu 16
      Adeżjoni
      (1)   Wara d-dħul fis-seħħ ta’ dawn l-Istatuti, kwalunkwe Gvern jista’ jaderixxi magħhom bil-kunsens taż-żewġ terzi tal-Partijiet Kontraenti fil-Kunsill bil-kundizzjonijiet negozjati. Il-kundizzjonijiet għall-adeżjoni għandhom ikunu suġġetti għal ftehim bejn il-Partijiet Kontraenti u l-Gvern jew grupp ta’ Gvernijiet aderenti.
      (2)   Fuq propożizzjoni tal-Bord tat-Tmexxija u fid-dawl tal-Prinċipji stipulati fl-Artikolu 4, il-Parti Kontraenti aderenti għandha tagħżel istituzzjoni ta’ riċerka li tkun responsabbli biex twettaq il-kompiti xjentifiċi tax-SHARE-ERIC f’pajjiżha.
      (3)   Il-Bord tat-Tmexxija għandu jieħu l-parir tal-Bord tal-Monitoraġġ Xjentifiku meta jipproponi Istituzzjoni Msieħba Xjentifika.
      Artikolu 17
      Tul ta’ żmien tal-Organizzazzjoni
      (1)   L-Organizzazzjoni hija stabbilita għal perjodu sal-31.12.2024. Għandha tinkludi l-Fażijiet I, II u III kif iddefiniti fl-Artikolu 8.
      (2)   Parti Kontraenti tista’ tirtira mill-Organizzazzjoni wara l-Fażi I jew il-Fażi II.
      (3)   Mozzjoni, li tispeċifika l-proċedura u l-perjodu ta’ żmien, jekk approvata mill-Kunsill b’maġġoranza ta’ żewġ terzi, tista’ ttemm l-Organizzazzjoni, partikolarment jekk l-Organizzazzjoni tiddeċiedi li ma titkompliex il-Fażi III.
      (4)   Il-Kummissjoni Ewropea għandha tiġi nnotifikata bi kwalunkwe deċiżjoni fi żmien 10 ijiem minn meta tittieħed, skont l-Artikolu 16 tar-Regolament (KE) Nru 723/2009.
      Artikolu 18
      Disponibbiltà ta' dawn l-Istatuti
      Dawn l-Istatuti għandhom ikunu disponibbli pubblikament fuq il-websajt tax-SHARE-ERIC, skont l-Artikolu 10 tar-Regolament (KE) Nru 723/2009.

         (1)  ĠU L 134, 30.4.2004, p. 114.

         (2)  ĠU L 317, 5.12.2007, p. 34.

         ANNESS 1

            ISTITUZZJONIJIET IMSIEĦBA XJENTIFIĊI U KAPIJIET TAT-TIMIJIET TAL-PAJJIŻI

                     Pajjiż

                     Organizzazzjonijiet Parteċipanti

                     Deskrizzjoni qasira

                     L-Awstrija

                     Università ta’ Linz, Dipartiment tal-Ekonomija

                     Id-Dipartiment tal-Ekonomija fl-Università ta’ Linz imexxi l-parteċipazzjoni Awstrijaka fil-proġett SHARE. L-enfasi tar-riċerka huwa l-ekonomija tax-xogħol, l-ekonomija pubblika u l-problemi tar-riforma tal-pensjoni kif ukoll ekonomija ambjentali. Se jiġi rappreżentat minn Rudolf Winter-Ebmer, Professur tal-Ekonomija u speċjalista fl-ekonomija tax-xogħol empirika.

                     Il-Belġju

                     Università ta’ Antwerp, CSP

                     L-objettiv prinċipali tas-CSP hu li tiġi studjata l-adegwatezza tal-politiki soċjali. Ir-riċerka hija prinċiparjament ibbażata fuq stħarriġ soċjo-ekonomiku fuq skala kbira tal-famiji. Karel van den Bosch, ir-riċerkatur ta’ livell għoli, se tkun il-kap tat-tim tal-pajjiż Belġjan.

                     Il-Belġju

                     Università ta’ Liège, CREPP

                     L-oqsma ewlenin tal-ispeċjalizzazzjoni tal-CREPP huma s-sigurtà soċjali, l-imġieba fir-rigward tal-irtirar, u l-benesseri fost l-anzjani u t-trasferimenti interġenerazzjonali. Sergio Perelman huwa inkarigat li jmexxi l-koordinazzjoni tal-proġett SHARE fil-komunità Belġjana tal-lingwa Franċiża.

                     Ir-Repubblika Ċeka

                     CERGE-EI, Prague

                     CERGE-EI hija akkreditata kemm fl-Istati Uniti kif ukoll fir-Repubblika Ċeka. L-ispeċjalizzazzjoni ewlenija tagħha hija fit-tranżizzjoni soċjali, ekonomika u politika fil-pajjiżi tal-Ewropa Ċentrali u tal-Lvant u fir-reġjun ta’ dik li kienet l-Unjoni Sovjetika. Radim Bohacek se jkun il-kap tat-tim tal-pajjiż Ċek.

                     Il-Ġermanja

                     Università ta’ Mannheim, Istitut tar-Riċerka ta’ Mannheim għall-Ekonomija tat-Tixjiħ (MEA)

                     L-MEA huwa ċentru ta’ eċċellenza għall-ekonomija tat-tixjiħ magħruf mad-dinja kollha. L-oqsma ta’ riċerka huma l-iffrankar, l-assigurazzjoni soċjali u l-politika pubblika; l-implikazzjonijiet tal-makroekonomija tat-tixjiħ tal-popolazzjoni; u s-saħħa pubblika. L-MEA huwa rrapreżentat minn Axel Börsch-Supan, id-direttur, li kkoordina l-familja ta’ proġetti SHARE.

                     Il-Pajjiżi l-Baxxi

                     Università ta’ Tilburg,
                     Netspar

                     Netspar huwa Netwerk xjentifiku għall-istudji dwar Pensjonijiet, Tixjiħ u Rtirar konness mal-Fakultà tal-Ekonomija u l-Amministrazzjoni tan-Negozju tal-Università ta’ Tilburg. Id-direttur ġenerali tiegħu, Frank van der Duyn Schouten, se jkun il-kap tat-tim tal-pajjiż tal-Pajjiżi l-Baxxi.

         ANNESS 2

            BORD TAL-MONITORAĠĠ XJENTIFIKU

         Artikolu 1
         Stabbiliment
         Il-Bord tat-Tmexxija se jkun magħmul minn bord konsultattiv ta’ mhux inqas minn sitt xjentisti ta’ kalibru, indipendenti u esperjenzati (minn hawn ‘il quddiem imsejjaħ bħala “il-Bord tal-Monitoraġġ Xjentifiku”) li jipprovdi rwol konsultattiv estern għall-benefiċċju tal-Istħarriġ sabiex tiġi vverifikata l-kwalità tax-xogħol tal-konsorzju tar-riċerka u biex jingħata parir perjodiku lill-Kunsill u lill-konsorzju tar-riċerka.
         Artikolu 2
         Indipendenza
         Il-Bord tal-Monitoraġġ Xjentifiku għandu jkun indipendenti mix-SHARE-ERIC.
         Artikolu 3
         Kompiti
         (1)   Il-kompitu ewlieni tal-Bord tal-Monitoraġġ Xjentifiku huwa li jwettaq monitoraġġ tal-kwalità xjentifika tax-SHARE. Għandu jagħti l-opinjoni tiegħu lill-Bord tat-Tmexxija u lill-konsorzju tar-riċerka tal-anqas darba fis-sena.
         (2)   Kull sentejn, il-Bord tal-Monitoraġġ Xjentifiku għandu joħroġ rapport bil-miktub lill-Kunsill tax-SHARE-ERIC. Dan ir-rapport għandu jivvaluta wkoll is-servizzi offruti lill-utenti tad-dejta tax-SHARE.
         (3)   Inizjalment u wara madwar tliet snin, il-Bord tal-Monitoraġġ Xjentifiku għandu jistabbilixxi reviżjoni dettaljata tal-istrateġija xjentifika tax-SHARE, fejn għandu jesplora oqsma u mezzi innovattivi ta’ ġbir ta’ dejta.
         Artikolu 4
         Membri
         (1)   Il-membri tal-Bord tal-Monitoraġġ Xjentifiku jagħżlu membri ġodda skont kif jaraw xieraq biex jirrappreżentaw b’mod adegwat l-oqsma xjentifiċi kollha koperti mix-SHARE.
         (2)   Tal-anqas membru wieħed għandu jkun investigatur tal-Istudju Lonġitudinali Ingliż tat-Tixjiħ sabiex tiġi żgurata l-kooperazzjoni mill-qrib ma’ dan l-istħarriġ u biex jagħti parir u gwida addizzjonali mill-esperjenza tagħhom.
         (3)   Tal-anqas membru wieħed għandu jkun investigatur tal-Istudju dwar is-Saħħa u l-Irtirar tal-U.S. sabiex tiġi żgurata l-kooperazzjoni mill-qrib ma’ dan l-istħarriġ u biex jagħti parir u gwida addizzjonali mill-esperjenza tagħhom.
         (4)   Il-president attwali tal-Bord tal-Monitoraġġ Xjentifiku huwa Arie Kateyn.
         (5)   Il-membri attwali l-oħra u l-oqsma li jirrappreżentaw huma

                     Orazio Attanasio (introjtu, konsum, tfaddil)

                     Lisa Berkman (epidemjoloġija soċjali u bijomarkaturi)

                     Nicholas Christakis (soċjoloġija medika u dejta amministrattiva)

                     Mick Couper (metodi ta’ stħarriġ, metodi ta’ tixrid ta’ dejta, u teknoloġija ġdida)

                     Michael Hurd (tfaddil u saħħa, aċċess u kwalità tad-dejta; armonizzazzjoni mal-HRS)

                     Daniel McFadden (metodoloġija tal-istħarriġ)

                     Norbert Schwarz (psikologu tal-istħarriġ u metodoloġija tal-aċċess tad-dejta)

                     Andrew Steptoe (bijomarkaturi, armonizzazzjoni mal-ELSA)

               Artikolu 5
         Baġit
         (1)   Il-president tal-Bord tal-Monitoraġġ Xjentifiku jirċievi baġit skont l-Artikolu 9 (1) tal-Istatuti tax-SHARE-ERIC għal nefqiet tal-ivjaġġar u ħlasijiet tal-onorarja tal-membri tal-Bord. Il-President tal-Bord tal-Monitoraġġ Xjentifiku għandu diskrezzjoni sħiħa fi-rigward tal-infiq tal-baġit.
         (2)   Il-baġit annwali attwali huwa ta’ EUR 30 000. L-amministrazzjoni teknika tal-baġit tobbliga lill-persunal tal-Bord tat-Tmexxija.

         ANNESS 3

            STIMI TA’ KOSTI PRELIMINARJI MATUL IL-FAŻI I (TRANŻAZZJONI 4)

         Dan l-Anness jagħti stimi ta’ kosti preliminarji biex titwettaq it-tranżazzjoni 4 tax-SHARE fl-2010 u fl-2011, i.e., matul il-Fażi I skont l-Artikolu 8 (1). Il-kategoriji tal-kosti jirreferu għall-Artikolu 9 (“Kontributi”). Dan l-Anness mhuwiex il-pjan tan-nefqa annwali kif rikjest bl-Artikolu 6 (5) iżda jservi bħala punt ta’ tluq għal pjan bħal dan li għandu jkun stabbilit mill-Bord tat-Tmexxija hekk kif jiġi stabbilit ix-SHARE-ERIC.

            (A): L-istimi preliminarji tal-istimi tal-kosti tal-istħarriġ ġew iġġenerati mit-tim ta’ tmexxija tax-SHARE abbażi tal-kosti tal-istħarriġ tal-2006 u l-2008. Għall-pajjiżi l-ġodda, l-istimi preliminarji huma bbażati fuq il-kosti f’pajjiżi komparabbli.

            (B): L-istimi preliminarji tal-kosti ta’ tħaddim huma bbażati fuq l-ekwivalent ta’ 2 impjegati full-time f’kull pajjiż b’salarji skont il-Marie-Curie-Program tal-UE u stimi tal-kosti tal-ivjaġġar, is-sussistenza u l-kosti amministrattivi f’kull pajjiż huma bbażati fuq it-tranżazzjonijiet tal-2006 u l-2008.
         L-istimi preliminarji tal-kosti ta’ tħaddim għall-Awstrija, ir-Repubblika Ċeka, Franza, il-Ġermanja u l-Polonja ngħataw minn dawn il-pajjiżi. L-istimi tal-kosti ta’ tħaddim jistgħu jinvolvu aktar jew inqas persunal minn dak preżunt fl-istimi pprovduti mit-tmexxija tax-SHARE.

            (C): Kosti ta’ koordinazzjoni għall-Ġermanja ġew stmati abbażi tat-tranżazzjonijiet tal-2006 u l-2008.

            (D): Il-kontribuzzjoni tal-pajjiżi għall-kosti komuni l-oħra kollha ġew stmati abbażi tat-tranżazzjonijiet tal-2006 u l-2008 u ġew allokati lil kull pajjiż skont l-Artikolu 9 (5). Huma jistgħu, madankollu, jkunu sostanzjalment inqas jew saħansitra żero jekk organizzazzjonijiet ta’ finanzjament bħall-Kummissjoni Ewropea jew l-Istitut Nazzjonali dwar it-Tixjiħ tal-U.S. jikkontribwixxu għal dawn il-kosti permezz ta’ għotjiet jew kuntratti separati.

            Kosti stmati għat-tranżizzjoni 4 (2010 -11) skont il-pajjiż u s-sors

                     (f'eluf ta' euro)

                     (Α)
                     Kosti tal-Istħarriġ għal kampjun ta' 6 000  individwu

                     (B)
                     Kosti Operattivi (persunal vjaġġi u kosti amministrattivi)

                     (C)
                     Kosti ta' koordinazzjon

                     (D)
                     Sehem massimu ta' kosti komuni oħrajn

                     Total

                        L-Awstrija

                     1 006

                     322

                     109

                        1 438

                        Il-Belġju

                     778

                     318

                     99

                        1 194

                        Ir-Repubblika Ċeka

                     338

                     167

                     71

                        576

                        Id-Danimarka

                     892

                     409

                     105

                        1 406

                        L-Estonja

                     460

                     243

                     59

                        761

                        Franza

                     1 024

                     327

                     97

                        1 448

                        Il-Ġermanja

                     784

                     314

                     1 887

                     102

                        3 087

                        Il-Greċja

                     602

                     285

                     84

                        971

                        L-Ungerija

                     460

                     243

                     55

                        758

                        L-Irlanda

                     1 024

                     339

                     126

                        1 490

                        L-Iżrael

                     602

                     285

                     79

                        966

                        L-Italja

                     782

                     322

                     88

                        1 191

                        Il-Lussemburgu

                     1 556

                     358

                     145

                        2 059

                        Il-Pajjiżi l-Baxxi

                     794

                     314

                     117

                        1 224

                        Il-Polanja

                     453

                     226

                     50

                        730

                        Il-Portugall

                     602

                     285

                     66

                        953

                        Is-Slovenja

                     460

                     243

                     79

                        781

                        Spanja

                     786

                     300

                     91

                        1 177

                        L-Isvezja

                     1 024

                     339

                     107

                        1 471

                        L-Isvizzera

                     1 556

                     358

                     122

                        2 036

                        TOTAL

                        15 983

                        5 997

                        1 887

                        1 851

                        25 719

         ANNESS 4

            PROĊEDURA GĦAL AKKWIST PUBBLIKU RISTRETTA

         Il-proċedura għal akkwist pubbliku ristretta li ġejja għandha tiġi applikata lis-servizzi ta’ riċerka tal-istħarriġ u lis-servizzi tal-iżvilupp tal-istħarriġ fejn il-benefiċċji jakkumulaw għall-komunità xjentifika sħiħa u li jitħallsu għal kollox mix-SHARE-ERIC.
         Is-servizzi ta’ riċerka tal-istħarriġ u u s-servizzi tal-iżvilupp tal-istħarriġ jinkludu dawk is-servizzi ta’ riċerka u ta’ żvilupp li huma meħtieġa biex jinżamm jiġi avvanzat l-ogħla livell fit-teknoloġija tal-istħarriġ. Huma jinkludu l-iżvilupp ta’ softwer tal-istħarriġ, ir-riċerka dwar il-metodoloġija tal-istħarriġ, u l-iżvilupp ta’ tekniki innovattivi ta’ intervisti u l-applikazzjoni tagħhom fil-qasam, iżda mhumiex limitati għal dawn biss.
         Id-deskrizzjoni tas-servizzi li għandhom jinkisbu għandha tkun disponibbli pubblikament f’avviż ta’ kuntratt qabel il-bidu tal-proċess tal-akkwist. Il-partijiet kontraenti għandhom jindikaw f’dan l-avviż tal-kuntratt il-kriterji jew ir-regoli objettivi u mhux diskriminatorji li huma beħsiebhom jużaw, l-għadd minimu ta’ kandidati li beħsiebhom jistiednu u, fejn xieraq, l-għadd massimu.
         Il-kompetizzjoni tista’ tiġi limitata għal tliet fornituri potenzjali. Jekk fis-suq hemm tliet fornituri jew inqas għas-servizzi li għandu jingħata kuntratt għalihom, il-fornituri kollha fis-suq għandhom jiġu inklużi fil-kompetizzjoni.
         L-għażla fost l-offerenti għandha tkun ibbażata fuq l-iktar prezz tal-offerta baxx u l-ogħla kwalità tas-servizz. Il-kwalità tas-servizz għandu jiġi ddefinit bid-deskrizzjoni f’(1).


title: Deċiżjoni tal-Kummissjoni (UE) 2015/1603 tat-13 ta' Awwissu 2015 dwar miżura meħuda minn Spanja f'konformità mal-Artikolu 7 tad-Direttiva tal-Kunsill 89/686/KEE li tirtira mis-suq tip ta' mezzi li jgħinu lil dak li jkun iżomm f'wiċċ l-ilma waqt l-għawm

text:
               24.9.2015

               MT

               Il-Ġurnal Uffiċjali tal-Unjoni Ewropea

               L 248/99

         DEĊIŻJONI TAL-KUMMISSJONI (UE) 2015/1603
   tat-13 ta' Awwissu 2015
   dwar miżura meħuda minn Spanja f'konformità mal-Artikolu 7 tad-Direttiva tal-Kunsill 89/686/KEE li tirtira mis-suq tip ta' mezzi li jgħinu lil dak li jkun iżomm f'wiċċ l-ilma waqt l-għawm
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/686/KEE tal-21 ta' Diċembru 1989 dwar l-approssimazzjoni tal-liġijiet tal-Istati Membri rigward l-apparat personali protettiv (1), u b'mod partikolari l-Artikolu 7 tagħha,
   Billi:

               (1)

               L-awtoritajiet Spanjoli nnotifikaw lill-Kummissjoni u lill-Istati Membri l-oħra b'miżura ta' rtirar mis-suq li għandha x'taqsam ma' mezzi li jgħinu lil dak li jkun iżomm f'wiċċ l-ilma waqt l-għawm tat-tip Delphin schwimmscheiben- Typ Super, immanifatturati minn Delphin Vertriebs- und Service GmbH, D-61192 Niddatal, il-Ġermanja. Il-prodott kellu l-marka KE f'konformità mad-Direttiva 89/686/KEE, wara li ġie ttestjat u eżaminat skont it-tip f'konformità mal-istandard armonizzat EN 13138-1:2008 Mezzi li jgħinu lil dak li jkun iżomm f'wiċċ l-ilma waqt l-għawm — Parti 1: Rekwiżiti ta' sikurezza u metodi ta' ttestjar ta' mezzi li jgħinu lil dak li jkun iżomm f'wiċċ l-ilma waqt l-għawm li jintlibsu, maħruġa mill-Korp Notifikat Ġermaniz TÜV Rheinland LGA Products GmbH (NB 0197). Il-prodott huwa meqjus li huwa tagħmir protettiv personali u huwa kklassifikat fil-kategorija II.

               (2)

               In-notifika saret wara li ġie rrapportat aċċident: wara sessjoni tal-għawm, meta l-ġenituri kienu qed jiġbru l-affarijiet personali tagħhom qabel jitilqu lejn id-dar, tifel gidem waħda mid-diski, u nqalgħet biċċa żgħira minnha u belagħha bil-konsegwenza li kellu bżonn l-għajnuna medika u li jittieħed l-isptar.

               (3)

               L-awtoritajiet Spanjoli ordnaw l-irtirar tal-prodott mis-suq. Il-miżura kienet motivata bl-applikazzjoni mhux sodisfaċenti tal-istandards imsemmija fl-Artikolu 5 tad Direttiva 89/686/KEE, b'mod partikolari l-istandard armonizzat EN 13138-1:2008 Mezzi li jgħinu lil dak li jkun iżomm f'wiċċ l-ilma waqt l-għawm — Parti 1: Rekwiżiti ta' sikurezza u metodi ta' ttestjar ta' mezzi li jgħinu lil dak li jkun iżomm f'wiċċ l-ilma waqt l-għawm li jintlibsu, il-klawżola 5.4.2, Partijiet żgħar, relatati ma' rekwiżiti bażiċi ta' saħħa u sikurezza tal-punt 1.2.1 tal-Anness II tad-Direttiva 89/686/KEE, Nuqqas ta' riskji u fatturi oħra 'inerenti' li joħolqu l-problemi. Il-klawżola 5.4.2 tal-istandard EN 13138-1 teħtieġ li l-partijiet iż-żgħar imwaħħla jkunu jifilħu għal tiġbid ta' (90 ± 2) N fid-direzzjoni li x'aktarx tkun l-aktar waħda li ċċedi malajr mingħajr ma jinqalgħu mill-oġġett. Il-partijiet li jistgħu jinqalgħu m'għandhomx jiffittjaw kompletament fiċ-ċilindru għall-ittestjar tal-partijiet iż-żgħar, li l-ittestjar tagħhom irid ikun skont l-istandard EN 71-1.

               (4)

               L-awtoritajiet Spanjoli indikaw li, wara li twettqu t-testijiet tat-tensjoni skont l-istandard armonizzat EN 13138-1: 2008, ġie żvelat li l-partijiet iż-żgħar jistgħu jinqalgħu minn mal-prodott, u jinbelgħu minn tfal żgħar li għalihom huwa maħsub il-prodott. Il-livell tal-ġibda fejn partijiet żgħar ta' dan it-tip inqalgħu irriżulta dejjem inqas minn 90 N u dawn kienu jiffittjaw kompletament fiċ-ċilindru għall-ittestjar tal-partijiet iż-żgħar. L-awtoritajiet Spanjoli kkunsidraw li l-klawżola 5.4.2 ta' dak l-istandard mhijiex limitata biss għal partijiet żgħar imwaħħla, iżda għall-partijiet żgħar b'mod ġenerali. Huma użaw “tagħmir għall-ittestjar b'gidma” skont it-testijiet definiti fl-istandards EN 12227:2010 Playpens għall-użu domestiku — Rekwiżiti tas-sikurezza u metodi għall-ittestjar u EN 716-2:2008 Għamara — Sodod żgħar u sodod żgħar li jintwew għat-tfal għall-użu domestiku — Parti 2: Metodi ta' ttestjar.

               (5)

               L-awtoritajiet Ġermaniżi ma jaqblux mal-valutazzjoni tar-riskju mwettqa mill-awtoritajiet Spanjoli, peress li l-metodu ta' ittestjar użat ma kienx kompatibbli mal-użu prattiku tat-tagħmir. Fl-opinjoni tagħhom, il-klawżola 5.4.2 tal-istandard EN 13138-1 tkopri biss il-partijiet żgħar imwaħħla. L-awtoritajiet Ġermaniżi sostnew li l-prodott ma jippreżenta l-ebda riskju serju, peress li mhuwiex ġugarell u x-xenarju ta' riskju, kif deskritt mill-awtoritajiet Spanjoli, mhuwiex realistiku.

               (6)

               Il-manifattur ukoll ikkuntesta l-metodu tat-test użat mill-awtoritajiet Spanjoli. Waqt l-eżami tat-tip KE tal-prodott, il-korp notifikat ma wettaqx test minnhom skont il-klawżola 5.4.2 tal-istandard EN 13138-1 bir-rimarka li l-prodott ma kellux partijiet żgħar imwaħħla.

               (7)

               Wara n-notifika, il-manifattur talab lill-korp notifikat biex iwettaq test addizzjonali tat-tensjoni skont il-klawżola 8.5.2.2 tal-istandard EN 1888:2012 Oġġetti ta' kura tat-tfal — Trasport bir-roti għat-tfal — Rekwiżiti ta' sigurtà u metodi ta' ttestjar, bl-użu ta' “tagħmir għall-ittestjar b'gidma” deskritt fil-klawżola 5.7 ta' dak l-istandard, li huwa identiku għat-“tagħmir għall-ittestjar b'gidma” deskritt fl-istandards EN 716-2 u EN 12227. L-ebda parti żgħira ma setgħet tinqala' minn mal-prodott. Barra minn hekk, il-Korp Notifikat wettaq test ta' segwitu li wera li l-ebda partijiet ma nqalgħu meta l-apparat ġie soġġett għal forza ta' tensjoni ta' 90N, test li jixbah il-metodu ta' ttestjar għal partijiet żgħar fl-istandard EN 71-1 Is-sikurezza tal-ġugarelli — Parti 1: Kwalitajiet mekkaniċi u fiżiċi.

               (8)

               Il-Kummissjoni talbet l-assistenza teknika ta' esperti sabiex jevalwaw il-kwistjonijiet ewlenin involuti fil-każ. Studju estern imwettaq minn esperti tekniċi li kkonkluda li ittestjar b'partijiet żgħar imwaħħla biss huwa biżżejjed biex juri konformità mar-rekwiżit bażiku tas-saħħa u s-sigurtà stabbilit fil-punt 1.2.1 tal-Anness II tad-Direttiva 89/686/KEE.

               (9)

               L-istandard EN 13138-1 ma jipprevedix metodu ċar ta' ttestjar għall-ittestjar ta' partijiet żgħar imwaħħla. Fid-dawl ta' din l-ambigwità, kellha ssir għażla minn fost il-metodi ta' ttestjar xierqa disponibbli, filwaqt li titqies in-natura tal-prodott. L-awtoritajiet Spanjoli applikaw il-metodu ta' ttestjar li dehrilhom li kien l-aktar xieraq biex jivvalutaw ir-riskji li jista' jippreżenta l-prodott. L-esperti tekniċi, madankollu, ikkonkludew li l-metodu ta' ttestjar applikat mill-awtoritajiet Spanjoli ma kienx xieraq.

               (10)

               It-test tat-tensjoni mwettaq mill-korp notifikat Ġermaniż jista' jitqies bħala l-uniku metodu ta' ttestjar rilevanti f'dan il-każ. Għalhekk, it-test tal-eżami tat-tip KE huwa validu u l-analiżi tal-eżami tat-tip KE mogħtija mill-korp notifikat saret b'mod korrett.

               (11)

               Skont l-istatistika disponibbli dwar għajnuniet għall-għawm magħmula minn materjal li jżomm f'wiċċ l-ilma minnu nnifsu fis-suq u aċċidenti, tista' tinġibed konklużjoni li għajnuniet għall-għawm magħmula minn materjal li jżomm f'wiċċ l-ilma minnu nnifsu ma joħolqux xi riskju partikolari ta' fgar meta użati skont l-iskop maħsub tagħhom u skont il-kundizzjonijiet previsti tal-użu tagħhom. Dawn il-prodotti huma maħsuba biex jintużaw biss fl-ilma,

         ADOTTAT DIN ID-DEĊIŻJONI:
   Artikolu 1
   Il-miżura meħuda mill-awtoritajiet Spanjoli li jirtiraw mis-suq mezzi li jgħinu lil dak li jkun iżomm f'wiċċ l-ilma waqt l-għawm tat-tip Delphin schwimmscheiben- Typ Super, immanifatturati minn Delphin Vertriebs- und Service GmbH, D-61192 Niddatal, il-Ġermanja, mhijiex ġustifikata.
   Artikolu 2
   Din id-Deċiżjoni hija indirizzata lill-Istati Membri.

      Magħmula fi Brussell, it-13 ta' Awwissu 2015.

            Għall-Kummissjoni

         Elżbieta BIEŃKOWSKA

            Membru tal-Kummissjoni

      (1)  ĠU L 399, 30.12.1989, p. 18.


Avviż Legali Importanti

|

32004D0811

Id-Deċiżjoni tal-Kunsill 2004/811/PESK tal- 5 ta’ Lulju 2004 dwar il-konklużjoni tal-Ftehim bejn l-Unjoni Ewropea u r-Renju tan-Norveġja dwar il-parteċipazzjoni tar-Renju tan-Norveġja fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-Maċedonja

Official Journal L 354 , 30/11/2004 P. 0085 - 0085 Official Journal L 153 , 07/06/2006 P. 0186 - 0186

		Id-Deċiżjoni tal-Kunsill 2004/811/PESKtal- 5 ta’ Lulju 2004dwar il-konklużjoni tal-Ftehim bejn l-Unjoni Ewropea u r-Renju tan-Norveġja dwar il-parteċipazzjoni tar-Renju tan-Norveġja fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-MaċedonjaIL-KUNSILL TA’ L-UNJONI EWROPEA,Wara li kkunsidra t-Trattat dwar l-Unjoni Ewropea, u b'mod partikolari l-Artikolu 24 tiegħu,Wara li kkunsidra r-rakkomandazzjoni mill-Presidenza,Billi:(1) Fid- 29 ta' Settembru 2003 il-Kunsill addotta Azzjoni Konġunta 2003/681/PESK dwar il-Missjoni tal-Pulizija ta' l-Unjoni Ewropea (EUPOL Proxima) f’dik li Qabel Kienet ir-Repubblika Jugoslava tal-Maċedonja [1].(2) L-Artikolu 9(6) ta' dik l-Azzjoni Konġunta jipprovdi li arranġamenti dettaljati dwar il-parteċipazzjoni ta' Stati Terzi għandhom ikunu s-suġġett ta' ftehim, skond l-Artikolu 24 tat-Trattat dwar l-Unjoni Ewropea.(3) Wara d-Deċiżjoni tal-Kunsill tat- 2 ta' Marzu 2004 li tawtorizza lill-Presidenza, mgħejjuna fejn meħtieġ mis-Segretarju Ġenerali/Rappreżentant Għoli biex tiftaħ negozjati, l-Presidenza nnegozjat ftehim mar-Renju tan-Norveġja dwar il-parteċipazzjoni tar-Renju tan-Norveġja fil-Missjoni tal-Pulizija ta' l-Unjoni Ewropea (EUPOL Proxima) f'dik li Qabel Kienet ir-Repubblika Jugoslava tal-Maċedonja.(4) Il-Ftehim għandu jiġi approvat,IDDEĊIEDA KIF ĠEJ:Artikolu 1Il-Ftehim bejn l-Unjoni Ewropea u r-Renju tan-Norveġja dwar il-parteċipazzjoni tar-Renju tan-Norveġja fil-Missjoni tal-Pulizija ta' l-Unjoni Ewropea (EUPOL Proxima) f'Dik li Qabel Kienet ir-Repubblika Jugoslava tal-Maċedonja hu b'dan approvat għan-nom ta' l-Unjoni Ewropea.It-test tal-Ftehim hu mehmuż ma' din id-Deċiżjoni.Artikolu 2Il-President tal-Kunsill hu b'dan awtorizzat li jinnomina 'l persuna mogħtija s-setgħa li tiffirma l-Ftehim sabiex jorbot lill-Unjoni Ewropea.Artikolu 3Din id-Deċiżjoni għandha tibda sseħħ fil-jum ta' meta tiġi adottata.Artikolu 4Din id-Deċiżjoni għandha tiġi ppublikata fil-Ġurnal Uffiċjali ta' l-Unjoni Ewropea.Magħmula fi Brussell, il- 5 ta’ Lulju 2004.Għall-KunsillIl-PresidentG. Zalm[1] OJ L 249, 1.10.2003, p. 66.--------------------------------------------------Ftehimbejn l-Unjoni Ewropea u r-Renju tan-Norveġja dwar il-parteċipazzjoni tar-Renju tan-Norveġja fil-Missjoni tal-Pulizija ta’ l-Unjoni Ewropea f'Dk Li Qabel Kienet r-Repubblika Jugoslava tal-Maċedonja(EUPOL "Proxima")L-UNJONI EWROPEA,min-naħa 'l waħda, uR-RENJU TAN-NORVEĠJA,min-naħa 'l oħra,Flimkien minn issa 'l quddiem imsejjħa l-"Partijiet Parteċipanti",l-adozzjoni mill-Kunsill ta’ l-Unjoni Ewropea fid-29 ta’ Settembru 2003 ta’ l-Azzjoni Konġunta 2003/681/PESK dwar il-Missjoni tal-Pulizija ta’ l-Unjoni Ewropea f'Dik li Qabel kienet ir-Repubblika Jugoslava tal-Maċedonja ("EUPOL Proxima") [1], li tiddikjara li l-Istati li ser jissieħbu huma mistiedna u Stati terzi oħra jistgħu jiġu mistiedna biex jikkontribwixxu għall-EUPOL "Proxima",l-istedina lir-Renju tan-Norveġja sabiex jipparteċipa fl-EUPOL "Proxima",it-temma b’suċċess tal-proċess ta’ Ġenerazzjoni ta’ Forza u r-rakkomandazzjoni mill-Kap tal-Pulizija tal-Missjoni u l-Kumitat għal Aspetti Pajżana ta’ l-Immaniġġar ta’ Kriżijiet biex jiftiehmu fuq il-parteċipazzjoni tar-Renju tan-Norveġja fl-EUPOL "Proxima",id-deċiżjoni tal-Kumitat Politiku u ta' Sigurtá ta’ l- 10 ta’ Frar 2004 li jiġi aċċettat il-kontribuzzjoni tar-Renju tan-Norveġja għall-EUPOL "Proxima",il-ftehim konkluż fil- 11 ta’ Diċembru 2003 bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta’ l-EUPOL "Proxima" f'Dik li Qabel kienet ir-Repubblika Jugoslava tal-Maċedonja [2], inklużi d-dispożizzjonijiet dwar l-istatus tal-persunal ta’ l-EUPOL "Proxima",QABLU KIF ĠEJ:Artikolu 1Kwadru1. Ir-Renju tan-Norveġja għandu jassoċja ruħu mad-dispożizzjonijiet ta’ l-Azzjoni Konġunta 2003/681/PESK dwar l-EUPOL "Proxima" adottata mill-Kunsill ta’ l-Unjoni Ewropea fid- 29 ta’ Settembru 2003, u ma’ kull Azzjoni Konġunta jew Deċiżjoni li biha l-Kunsill ta’ l-Unjoni Ewropea jista’ jiddeċiedi li jestendi l-EUPOL "Proxima".2. Il-kontribuzzjoni tar-Renju tan-Norveġja għall-EUPOL "Proxima" hija mingħajr preġudizzju għall-awtonomija tat-teħid tad-deċiżjonijiet ta’ l-Unjoni Ewropea.Artikolu 2Status tal-persunal1. L-istatus tal-persunal issekondat lill-EUPOL "Proxima" mir-Renju tan-Norveġja għandu jkun irregolat mill-ftehim konkluż fil- 11 ta’ Diċembru 2003 bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta’ l-EUPOL "Proxima" f'Dik li Qabel kienet ir-Repubblika Jugoslava tal-Maċedonja.2. Mingħajr preġudizzju għall-ftehim bejn l-UE u Dik li Qabel kienet ir-Repubblika Jugoslava tal-Maċedonja dwar l-istatus u l-attivitajiet ta’ l-EUPOL "Proxima" f'Dik li Qabel kienet ir-Repubblika Jugoslava tal-Maċedonja, ir-Renju tan-Norveġja għandu jeżerċita ġurisdizzjoni fuq il-persunal tiegħu li jkun qed jipparteċipa fl-EUPOL "Proxima".3. Ir-Renju tan-Norveġja għandu jkun responsabbli biex iwieġeb għal kull pretensjoni marbuta mal-parteċipazzjoni fl-EUPOL "Proxima", minn jew li tikkonċerna kwalunkwe wieħed jew waħda mill-persunal tiegħu. Ir-Renju tan-Norveġja għandu jkun responsabbli sabiex iressaq kwalunkwe azzjoni, b’mod partikolari legali jew dixxiplinarja, kontra kwalunkwe wieħed jew waħda mill-persunal tiegħu.4. - kien ikkawżat mill-persunal ta’ l-EUPOL "Proxima" fl-eżekuzzjoni tad-doveri tagħhom b’konnessjoni ma’ l-operazzjoni, ħlief f’kaz ta’ negliġenza gravi jew kondotta ħażina volontarja,- jew irriżulta mill-użu ta’ kwalunkwe assi ta’ Stati li jkunu qed jipparteċipaw fl-EUPOL "Proxima", basta li l-assi ntużaw b’konnessjoni ma’ l-operazzjoni u ħlief f’każ ta’ negliġenza gravi jew kondotta ħażina volontarja ta’ persunal ta’ l-EUPOL "Proxima" li jkun qed juża’ dawk l-assi.5. L-Istati Membri ta’ l-Unjoni Ewropea jimpenjaw ruħhom li jagħmlu dikjarazzjoni fir-rigward ta’ l-irrinunzjar ta’ pretensjonijiet, għal parteċipazzjoni tar-Renju tan-Norveġja fl-EUPOL "Proxima".Artikolu 3Informazzjoni klassifikata1. Ir-Renju tan-Norveġja għandu jieħu l-miżuri xierqa sabiex jassigura li informazzjoni klassifikata ta’ l-UE hija mħarsa b’mod konformi mar-regolamenti tas-sigurtà tal-Kunsill ta’ l-Unjoni Ewropea, li jinstabu fid-Deċiżjoni tal-Kunsill 2001/264/KE tad- 19 ta’ Marzu 2001 [3], u b’mod konformi ma’ gwida ulterjuri maħruġa minn awtoritajiet kompetenti, inkluż mill-Kap tal-Missjoni/Kummissarju tal-Pulizija ta’ l-EUPOL "Proxima".2. Fejn l-UE u r-Renju tan-Norveġja ikunu ikkonkludew ftehim fuq proċeduri ta’ sigurtà għall-iskambju ta’ informazzjoni klassifikata, id-disposizzjonijiet ta’ tali ftehim għandhom japplikaw fil-kuntest ta’ l-EUPOL "Proxima".Artikolu 4Persunal issekondat lill-EUPOL "Proxima"1. Ir-Renju tan-Norveġja għandu jassigura li l-persunal tiegħu ssekondat lill-EUPOL "Proxima" iwettaq il-missjoni tiegħu b’mod konformi ma’:- id-dispożizzjonijiet ta’ l-Azzjoni Konġunta 2003/681/PESK u emendi sussegwenti kif imsemmi fl-Artikolu 1(1) ta’ dan il-Ftehim;- il-Pjan ta’ l-Operazzjoni;- Miżuri ta’ implimentazzjoni.2. Ir-Renju tan-Norveġja għandu jinforma fi żmien debitu lill-Kap tal-Missjoni/Kummissarju tal-Pulizija ta’ l-EUPOL "Proxima" u lis-Segretarjat Ġenerali tal-Kunsill ta’ l-Unjoni Ewropea bi kwalunkwe bidla fil-kontribuzzjoni tiegħu fl-EUPOL "Proxima".3. Persunal issekondat lill-EUPOL "Proxima" għandu jagħmel eżami mediku, vaċċinazzjoni u għandu jkun ċertifikat medikament f’saħħtu għax-xogħol minn awtorità kompetenti mir-Renju tan-Norveġja . Persunal issekondat lill-EUPOL "Proxima" għandu jipproduċi kopja ta’ din iċ-ċertifikazzjoni.4. Uffiċċjali tal-pulizija issekondati għandhom jaħdmu fl-uniformijiet tal-pulizija nazzjonali tagħhom. Berèjiet u insinja għandhom jiġu ipprovduti mill-EUPOL "Proxima".Artikolu 5Linja ta’ kmand1. Persunal issekondat mir-Renju tan-Norveġja għandu jaqdi dmirijietu u jġib ruħu bl-interessi ta’ l-EUPOL "Proxima" biss f’moħħu.2. Il-persunal kollu għandu jibqa’ taħt il-kmand totali ta’ l-awtoritajiet nazzjonali tiegħu.3. L-awtoritajiet nazzjonali għandhom jittrasferixxu l-Kontroll Operazzjonali (OPCON) lill-Kap tal-Missjoni/Kummissarju tal-Pulizija ta’ l-EUPOL "Proxima" li għandu jeżerċita dak il-kmand u kontrol permezz ta’ struttura ġerarkika ta’ kmand u kontroll.4. Il-Kap tal-Missjoni/Kummissarju tal-Pulizija għandu jmexxi l-EUPOL "Proxima" u jassumi l-amministrazzjoni ta’ kuljum tagħha.5. Ir-Renju tan-Norveġja għandu jkollu l-istess drittijiet u obbligi f’termini ta’ amministrazzjoni ta’ kuljum ta’ l-operazzjoni bħal Stati Membri ta’ l-Unjoni Ewropea li jkunu qed jieħdu sehem fl-operazzjoni, skond l-Artikolu 9, paragrafu 4, ta’ l-Azzjoni Konġunta 2003/681/PESK.6. Il-Kap tal-Missjoni/Kummissarju tal-Pulizija ta’ l-EUPOL "Proxima" għandu jkun responsabbli għal kontroll dixxiplinarju fuq il-persunal ta’ l-operazzjoni. Meta jkun meħtieġ, azzjoni dixxiplinarja għandha tittieħed mill-awtoritá nazzjonali konċernata.7. Għandu jiġi maħtur Punt ta’ Kuntatt Kontinġenti nazzjonali (NPC) mir-Renju tan-Norveġja biex jirrappreżenta l-kontinġent nazzjonali tiegħu fl-operazzjoni. L-NPCs għandhom jirrapurtaw lill-Kap tal-Missjoni/Kummissarju tal-Pulizija ta’ l-EUPOL "Proxima" dwar materji nazzjonali u għandu jkun responsabbli għad-dixxiplina kontinġenti ta’ kuljum.8. Id-deċiżjoni biex tintemm l-operazzjoni għandha tittieħed mill-Unjoni Ewropea wara konsultazzjoni mar-Renju tan-Norveġja, basta li dan l-Istat ikun għadu jikkontribwixxi fl-EUPOL "Proxima" fid-data tat-tmiem ta’ l-operazzjoni.Artikolu 6Aspetti finanzjarji1. Ir-Renju tan-Norveġja għandu jassumi l-ispejjeż kollha li għandhom x’jaqsmu mal-parteċipazzjoni tiegħu fl-operazzjoni minbarra l-ispejjeż, li huma suġġetti għall-finanzjamen komuni ta’ l-UE, kif stabbilit fl-estimi operazzjonali ta’ l-operazzjoni.2. Ir-Renju tan-Norveġja għandu jikkunsidra li jagħmel kontribuzzjonijiet ta’ natura volontarja.3. F’każ ta’ tali kontribuzzjonijiet ta’ natura volontarja, arranġament fuq il-modalitajiet prattiċi tal-ħlas għandhom jiġu iffirmati bejn il-Kap tal-Missjoni/Kummissarju tal-Pulizija ta’ l-EUPOL "Proxima" u s-servizzi amministrattivi rilevanti tar-Renju tan-Norveġja dwar il-kontribuzzjonijiet tar-Renju tan-Norveġja għall-estimi operazzjonali ta’ l-EUPOL "Proxima". Dan l-arranġament għandu, inter alia, jinkludi d-dispożizzjonijiet li ġejjien:(a) l-ammont konċernat;(b) l-arranġamenti għall-ħlas tal-kontribuzzjoni finanzjarja;(ċ) il-proċedura tal-verifika tal-kontijiet.4. F’każ ta’ mewt, korriment, telf jew danni lill-persuni fiżiċi jew ġuridiċi minn Dik li Qabel kienet ir-Repubblika Jugoslava tal-Maċedonja, ir-Renju tan-Norveġja għandu, meta r-responsabbiltà tiegħu tkun ġiet stabbilita, iħallas kumpens skond il-kondizzjonijiet previsti fil-ftehim dwar l-istatus tal-missjoni kif imsemmi fl-Artikolu 2(1) tal-Ftehim.Artikolu 7Nuqqas ta’ konformitàJekk waħda mill-Partijiet tonqos milli tikkonforma ma’ l-obbligi tagħha stabbiliti fl-Artikoli preċedenti, il-Parti l-oħra għandu jkollha d-dritt li ttemm dan il-Ftehim billi tagħti avviż ta’ xahar.Artikolu 8Riżoluzzjoni ta’ kwistjonijietKwistjonijiet li għandhom x’jaqsmu ma’ l-interpretazzjoni jew l-applikazzjoni ta’ dan il-Ftehim għandhom jiġu riżolti b’mezzi diplomatiċi bejn il-Partijiet.Artikolu 9Dħul fis-seħħ1. Dan il-Ftehim għandu jidħol fis-seħħ fl-ewwel jum ta’ l-ewwel xahar wara li l-Partijiet ikunu innotifikaw lil xulxin bit-tmiem tal-proċeduri interni meħtieġa għal dan l-iskop.2. Dan il-Ftehim għandu jiġi applikat b’mod provviżorju mid-data ta' l-iffirmar.3. Dan il-Ftehim jista’ jiġi emendat abbażi ta’ ftehim reċiproku bil-miktub bejn il-Partijiet.4. Dan il-Ftehim jista’ jiġi ddenunzjat minn Parti waħda b’avviż ta’ denunzja bil-miktub mogħti lill-Parti l-oħra. Tali denunzja għandha tibda sseħħ sitt xhur wara li l-Parti l-oħra tirċievi n-notifika.Magħmul fi Brussel, id-9 ta’ Settembru 2004 bl-Ingliż f’erba’ kopji.Għall-Unjoni Ewropea+++++ TIFF +++++Għar-Renju tan-Norveġja+++++ TIFF +++++[1] ĠU L 249, 1.10.2003, p. 66[2] ĠU L 16, 23.1.2004, p. 65.[3] ĠU L 101, 11.4.2001, p. 1.--------------------------------------------------


title: Id-Deċiżjoni tal-Kunsill tas-6 ta' Diċembru 2001 dwar il-konklużjoni tal-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat

text:
Avviż Legali Importanti

|

32002D0409

Official Journal L 142 , 31/05/2002 P. 0074 - 0074

		Id-Deċiżjoni tal-Kunsilltas-6 ta' Diċembru 2001dwar il-konklużjoni tal-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat(2002/409/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikoli 71 u 93, flimkien mat-tieni sotto-paragrafu ta' l-Artikolu 300(3) tiegħu,Wara li kkunsidra l-proposta mill-Kummissjoni [1],Wara li kkunsidra l-approvazzjoni tal-Parlament Ewropew [2],Billi:(1) Il-konklużjoni tal-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat (minn issa 'l quddiem "Ftehim") jipprovdi mezz xieraq għall-iżvilupp akbar tar-relazzjonijiet tat-trasport bejn il-partijiet kontraenti.(2) Il-konklużjoni tal-Ftehim jikkontribwixxi għall-funzjonament bla xkiel tas-suq intern minħabba li se jippromwovi traffiku ta' transitu mir-Rumanija għal trasport intern bejn il-Greċja u l-Istati Membri l-oħra u b'hekk jippermetti li jsir kummerċ intra-Komunitarju li għandu jkun imwettaq bl-inqas spiża possibbli għall-pubbliku inġenerali u jnaqqas għal minimu l-ostakoli amministrattivi u tekniċi li jaffettwawh.(3) Il-konklużjoni tal-Ftehim jippromwovi trasport kombinat, bil-ħsieb li jipproteġi l-ambjent.(4) Il-Ftehim għandu jkun approvat f'isem il-Komunità,IDDEĊIEDA KIF ĠEJ:L-Artikolu 1Il-Ftehim bejn il-Komunità Ewropea u r-Rumanija li jistabbilixxi ċerti kondizzjonijiet għat-trasport ta' merkanzija bit-triq u l-promozzjoni ta' trasport kombinat qiegħed b'hekk ikun approvat f'isem il-Komunità.It-test tal-Ftehim huwa mhemuż ma' din id-Deċiżjoni.L-Artikolu 2Il-President tal-Kunsill għandu jagħti n-notifika li hemm prevista fl-Artikolu 19 tal-Ftehim.L-Artikolu 3Il-Kummissjoni, megħjuna mir-rappreżentanti tal-membri tal-Kunsill, għandha tirrapreżenta lill-Komunità fil-Komunità /Kumitat tat-Trasport tar-Rumanija (minn issa 'l quddiem irreferut bħala "il-Kumitat") stabbilit bl-Artikolu 13 tal-Ftehim.Il-pożizzjoni li għandha tittieħed mill-Komunità fil-Kumitat għandha tkun adottata mill-Kunsill li jaġixxi b'maġġoranza kwalifikata fuq proposta mill-Kummissjoni. Il-Kunsill għandu jaġixxi b'maġġoranza sempliċi meta d-deċiżjoni li l-Kumitat jipproponi li jieħu jkollha x'taqsam mar-regoli ta' proċeduri tal-Kumitat.Id-Deċiżjonijiet meħuda mill-Kumitat għandhom ikunu ppubblikati fil-Ġurnal Uffiċjali tal-Komunitajiet Ewropej.Magħmul fi Brussel, fis-6 ta' Diċembru 2001.Għall-KunsillIl-PresidentR. Daems[1] ĠU C 154 E, tad-29.3.2001, p. 227.[2] ĠU C 72 E, tal-21.3.2002, p. 141.--------------------------------------------------Ftehimbejn il-Komunità Ewropea u r-Rumanija li jistabbilixxi ċerti kondizzjonijiet għall-ġarr ta' merkanzija bit-triq u l-promozzjoni ta' trasport magħqudIL-KOMUNITÀ EWROPEA, minn issa 'l quddiem issir riferenza għaliha bħala "il-Komunità",IR-RUMANIJA, minn issa 'l quddiem issir riferenza għaliha bħala "ir-Rumanija",minn issa 'l quddiem imsejħin "il-Partijiet Kontrattwanti",WARA LI JKUN IKKUNSIDRAT il-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra, ta' l-1 ta' Frar 1993, u b'mod partikolari l-Artikolu 57.3 tiegħu;WARA LI JKUN IKKUNSIDRAT li huwa essenzjali għall-Komunità; fil-kuntest tat-twettieq tas-suq intern u l-implimentazzjoni ta' l-istrateġija tat-trasport komuni, biex ikun assigurat li merkanzija tal-Komunità li tinġarr ma tul ir-Rumanija, tkun tista' tgħaddi kemm jista' jkun malajr u mingħajr xkiel jew diskriminazzjoni;WARA LI JKUN IKKUNSIDRAT li r-Rumanija għandha interess li tiżviluppa aktar mal-Komunità drittijiet reċiproki u l-obbligazzjonijiet eżistenti dwar l-aċċess għas-suq tat-trasport u t-Transitu u bħala l-ewwel pass biex jinkiseb ftehim dwar it-trasport intern kif maħsub fil-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra, ta' l-1 ta' Frar 1993;WARA LI JKUN IKKUNSIDRAT, aktar minn hekk, li hemm bżonn li jkun assigurat l-iżvilupp ikkordinat taċ-ċirkolazzjonijiet ta' trasport bejn u mit-territorji tal-Partijiet Kontrattwanti, b'mod partikolari billi jiġi introdott u żviluppat pakkett ta' miżuri kkoordinati dwar it-trasport magħqud bit-triq u fuq bażi kompetittiva permezz ta' promozzjoni ta' vetturi li huma ambjentalment amikevoli u li jirrispettaw il-prinċipju ta' mobilità sostenibbli,FTIEHMU KIF ĠEJ:TITOLU IGĦAN, KAMP TA' APPLIKAZZJONI U DEFINIZZJONIJIETArtikolu 1GħanL-għan ta' dan il-Ftehim huwa li jippromwovi koperazzjoni bejn il-Partijiet Kontrattwanti dwar it-trasport ta' merkanzija u, b'mod partikolari, traffiku ta' Transitu u bit-triq, u li jassigura għal dan l-iskop li trasport bejn u ma tul it-territorji tal-Partijiet Kontrattwanti jkun żviluppat b'mod ikkoordinat.Artikolu 2Kamp ta' applikazzjoni1. Il-kooperazzjoni għandha tkopri trasport ta' merkanzija bit-triq u trasport magħqud.2. F'dan ir-rigward, l-iskop ta' dan il-Ftehim għandu jkopri b'mod partikolari:- aċċess għas-suq tat-traffiku ta' Transitu u fil-qasam ta' trasport ta' merkanzija bit-triq,- miżuri legali u amministrattivi ta' appoġġ li jinkludu miżuri kummerċjali, ta' tassazzjoni, soċjali u tekniċi,- kooperazzjoni fl-iżvilupp ta' sistema ta' trasport li, inter alia, tissodisfa ħtiġiet ambjentali,- skambju regolari ta' informazzjoni dwar l-iżvilupp ta' l-istrateġija dwar it-trasport tal-Partijiet Kontrattwanti.Artikolu 3DefinizzjonijietGħall-iskop ta' dan il-Ftehim, dawn id-definizzjonijiet segwenti għandhom japplikaw:(a) traffiku ta' Transitu: vjaġġ imwettaq bit-triq matul it-territorju ta' Stat(i) Membru(i) tal-Komunità jew matul it-territorju tar-Rumanija, indipendentement minn jekk ikunx imwettaq permezz ta' vetturi tat-triq mgħobbija jew mhux mgħobbija mingħajr ma jagħmel l-ebda ħidma ta' xi tagħbija jew ħatt f'dawn it-territorji;(b) trasport magħqud: tfisser it-trasport ta' merkanzija bejn jew matul it-territorji tal-Partijiet Kontrattwanti meta t-trakk, it-trejler, is-semi-trejler, bi jew mingħajr l-unità tar-rimork, skambju tal-qafas jew kontenitur ta' 20 pied jew aktar jużaw1 it-triq fil-fażi inizjali jew finali tal-vjaġġ, u fil-fażi l-oħra, jużaw ferrovija jew passaġġi fuq l-ilma interni jew servizzi marittimi meta din is-sezzjoni teċċedi il-100 km f'linja dritta, u tagħmel l-ewwel fażi tal-vjaġġ jew il-fażi finali tal-vjaġġ bit-triq:- bejn il-post ta' fejn tkun mgħobbija l-merkanzija u l-eqreb stazzjon addattat għat-tagħbija tal-ferrovija għall-ewwel fażi, u bejn l-eqreb stazzjon addattat għall-ħatt tal-ferrovija u l-post ta' fejn tinħatt il-merkanzija għall-fażi finali, jew- ġewwa raġġ li ma jeċċedix il-150 km f'linja dritta mill-port tal-passaġġi fuq l-ilma jew minn port tal-baħar tat-tagħbija jew tal-ħatt;(ċ) vetturi tat-triq: għandha tfisser vetturi b'mutur irreġistrat f'Parti Kontrattwanti jew għaqda flimkien ta' vetturi li l-vettura b'mutur tagħhom għallanqas tkun irreġistrata f'Parti Kontrattwanti u li jintużaw esklussivament għall-ġarr ta' merkanzija;(d) ħlas mingħand min jużah: tfisser ħlas mhux diskriminatorju ta' ammont speċjali li jagħti d-dritt lil vetturi tat-triq sabiex jużaw infrastruttura partikolari għal perjodu partikolari;(e) noleġġi: tfisser ħlas ta' ammont speċifikat għal vetturi li jivjaġġaw id-distanza bejn iż-żewġ postijiet fuq infrastruttura; l-ammont għandu jkun ibbażat fuq id-distanza vjaġġata u fuq il-kategorija tal-vettura;(f) territorju tal-Parti Kontrattwanti:- tfisser għall-Komunità Ewropea, it-territorji li fihom it-Trattat li jistabbilixxi l-Komunità Ekonomika Ewropea huwa applikabbli u permezz tal-kondizzjonijiet elenkati f'dak it-Trattat, u- tfisser għar-Rumanija, it-territorju tar-Rumanija.TITOLU IITRASPORT MAGĦQUDArtikolu 4Disposizzjonijiet ġeneraliIl-Partijiet Kontrattwanti għandhom jadottaw il-miżuri reċiprokament ikkoordinati meħtieġa għall-iżvilupp u l-promozzjoni ta' trasport magħqud bħala mezz biex ikun assigurat li proporzjon kbir tat-trasport internazzjonali tagħhom ikun imwettaq permezz tal-kondizzjonijiet li huma aktar konxji ta' l-ambjent.Artikolu 5Miżuri ta' appoġġIl-Partijiet Kontrattwanti għandhom jieħdu l-passi kollha meħtieġa sabiex itejbu l-kompetittività ta' trasport magħqud speċjalment billi:(a) jieħdu miżuri sabiex jinkoraġġixxu lil min jużah u lil fornituri sabiex jużaw trasport magħqud billi:- itejbu l-kompetittività tat-tipi kollha tat-trasport magħqud vis-à-vis it-toroq permezz ta' għajnuna finanzjarja għal proġetti ġodda tat-trasport magħqud mill-Komunità jew mir-Rumanija,- jinkoraġġixxu l-użu ta' trasport magħqud mhux akkompanjat speċjalment fuq distanzi twal u jippromwovu, b'mod partikolari, l-użu ta' skambju tal-qafas, kontenituri u semi-trejlers,- jilliberaw, fl-istruttura addattata, il-fażijiet tal-bidu u/jew finali ta' trasport tal-ġarr, li jiffurmaw parti integrali mill-operat tat-trasport magħqud, minn sistemi ta' kwoti u sistemi ta' awtorizzazzjoni,- jikkunsidraw li jagħtu tnaqqis minn taxxi fuq vetturi meta wżati f'miġemgħa ta' trasport magħqud,- itejbu l-veloċità u l-fiduċja fi trasport magħqud u b'mod partikolari:(i) billi jinkoraġġixxu ż-żieda fil-frekwenza ta' servizzi ta' trasport magħqud bi qbil mal-ħtiġiet tal-fornituri u ta' min jużah;(ii) billi jinkoraġġixxu t-tnaqqis tal-ħin ta' stennija fit-terminals u billi jżidu l-produttività tagħhom;(iii) billi jiffaċilitaw il-kontrolli tal-fruntiera li jaffettwaw trasport magħqud, li jittrasferixxu dawk il-kontrolli għall-merkanzija kollha apparti milli għal oġġetti li huma soġġetti għal kontrolli veterinarji u fitosanitarji għal terminals ta' trasport magħqud kemm jista' jkun malajr;(iv) billi jtejbu l-kondizzjonijiet ta' sigurtà tal-merkanzija, l-unità ta' trasport u l-unità ta' tagħbija matul il-miġemgħa tat-trasport magħqud,- billi jasiguraw aċċess mingħajr diskriminazzjoni għal terminals li huma ffinanzjati jew ko-finanzjati mill-fondi pubbliċi,- jagħtu, meta jkun fattibbli, allokazzjoni ta' prijorità ta' l-awtorizzazzjonijiet ta' ġarr bit-triq, miftehma fl-Artikolu 6(2) mill-awtoritajiet kompetenti tal-Partijiet Kontrattwanti, lil dawk il-burdnara bit-triq skond l-użu tat-trasport magħqud tagħhom kif imkejjel mill-informazzjoni ta' l-istatistika disponibbli għal kull Parti Kontrattwanti,- jikkunsidraw, meta jkun hemm bżonn għall-kompatibbiltà mad-daqs tal-linji tal-ferrovija, il-toqol, il-qisien u l-karatteristiċi tekniċi ta' l-apparat speċjalizzat tat-trasport magħqud u jikkunsidraw azzjoni koordinata sabiex apparat bħal dan ikun ordnat u jkun imħaddem bħal ma jkun meħtieġ mil-livell tat-traffiku;(b) jagħmlu aċċessibbli, meta mitluba, informazzjoni disponibbli dwar azzjonijiet tat-trasport magħqud ġdid li tinkludi proġetti ta' riċerka ta' teknoloġija (ko-)finanzjati minn dik il-Parti Kontrattwanti, permezz ta' sommarju eżekuttiv, li jelenka l-kontenut, ir-riżultati u l-impatt ta' l-azzjoni jew tal-proġett teknoloġiku;(ċ) joħolqu infrastruttura xierqa permezz:- kif elenkat fid-disposizzjonijiet relevanti ta' l-AGTC, il-Ftehim Ewropew dwar rabtiet importanti tat-trasport magħqud internazzjonali u l-istallazzjonijiet relatati ta' l-1 ta' Frar 1991,- ineħħu kull magħlaq fit-toroq ta' l-aċċess tar-rotot lejn it-terminals tat-trasport magħqud sabiex itejbu l-użu tat-trasport magħqud;(d) jikkunsidraw l-azzjonijiet segwenti:- jeżaminaw il-possibbilitajiet li jippermettu vetturi ta' 44-tunnellata fuq sitt fusien għal fażijiet tal-bidu u finali tat-triq tat-trasport magħqud,- jagħmlu eċċezzjonijiet għal restrizzjonijiet ta' sewqan matul tmiem il-ġimgħa u l-btajjel għal fażijiet tal-bidu u finali tat-triq tat-trasport magħqud,- jippermettu aċċess reċiproku għall-operaturi tat-trasport magħqud fuq il-ferroviji fil-kuntest ta' ftehim ġdid.TITOLU IIITRASPORT BIT-TRIQArtikolu 6Disposizzjonijiet ġenerali1. Fir-rigward ta' l-aċċess reċiproku għas-swieq tat-trasport, il-Partijiet Kontrattwanti jaqblu, inizjalment u mingħajr preġudizzju għall-paragrafu 2 ta' dan l-Artikolu, li jżommu d-drittijiet eżistenti li jirriżultaw minn ftehim bilaterali jew minn xi ftehim bilaterli ieħor konkluż bejn kull Stat Membru tal-Komunità u r-Rumanija.B'dana kollu, filwaqt li tistenna l-konklużjoni ta' ftehim bejn il-Partijiet Kontrattwanti dwar l-aċċess għas-suq tat-trasport bit-triq, kif previst fl-Artikolu 7, ir-Rumanija għandha tikkopera ma' l-Istati Membri tal-Komunità sabiex temenda dawn il-ftehim u/jew l-arranġamenti bilaterali skond ma jista' jkun meħtieġ sabiex jiġu addattati għal dan il-Ftehim.2. B'żida ma' l-awtrozzazzjonijiet li għalihom hemm provvediment dwarhom fir-reġimi deskritti fil-paragrafu 1, il-Partijiet Kontrattwanti b'hekk jaqblu li jagħtu, għal kull sena kalendarja, aċċess għal traffiku ta' Transitu u permezz ta' vetturi b'merkanzija mit-territorji ta' l-Istati Membri tal-Komunità u tar-Rumanija b'effett mid-data li fiha dan il-Ftehim jidħol fis-seħħ, permezz ta' l-awtorizzazzjonijiet segwenti:(a) il-Komunità għandha tirċievi:14000 awtorizzazzjoni valida fir-Rumanija;(b) ir-Rumanija għandha tirċievi:7000 awtorizzazzjoni valida fl-Istati Membri tal-Komunità li dwarhom bolol adessivi jkunu ġew imwaħħla;(ċ) ir-Rumanija għandha tirċievi:3000 bolla adessiva għal kull Stat Membru tal-Komunità;(d) l-awtorizzazzjonijiet li hemm riferenza dwarhom permezz ta' (a) u (b) għandhom jikkorrispondu mal-mudelli fl-Anness 1a u l-Anness 1b rispettivament;(e) il-bolol adessivi li hemm riferenza dwarhom permezz ta' (ċ) għandhom jikkorrispondu għall-mudell fl-Anness 1 ċ;(f) l-awtorizzazzjonijiet li hemm riferenza dwarhom permezz ta' (a) u (b) għandhom jiġu fornuti mis-servizzi tal-Kummissjoni lejn l-awtoritajiet kompetenti tar-Rumanija jew, fil-każ tal-Komunità, lejn l-awtoritajiet kompetenti ta' l-Istati Membri tagħha. L-awtoritajiet kompetenti għandhom jimlew l-awtorizzazzjoni minbarra għall-intestaturi "Numru ta' reġistrazzjoni tal-vetturi bil-mutur", "Vjaġġ 'il barra" u "Vjaġġ lura" u għandhom jagħtuhom lill-operaturi tat-trasport tagħhom bi ħlas, hekk jiġu koperti biss l-ispejjeż amministrattivi raġonevoli;(g) il-bolol adessivi li hemm riferenza għalihom f'(ċ) għandhom jiġu fornuti mis-servizzi tal-Kummissjoni lejn l-awtoritajiet kompetenti tar-Rumanija. Dawn il-bolol adessivi għandhom jitwaħħlu fuq l-awtorizzazzjoni qabel ma tintuża sabiex jindikaw għal liema Stat Membru jew liema Stati Membri tal-Komunità l-awtorizzazzjoni tkun valida;(h) il-Partijiet Kontrattwanti jaqblu li l-ebda taxxi jew ħlas simili ma għandhom ikunu intaxxati għall-użu ta' l-awtorizzazzjonijiet li hemm riferenza dwarhom permezz ta' (a) u (b);(i) l-awtorizzazzjonijiet u l-bolol adessivi għandhom ikunu validi għal sena kalendarja waħda sal-31 ta' Jannar tas-sena ta' wara u jistgħu jintużaw għal vjaġġ wieħed 'il barra u wieħed lura biss.3. L-awtorizzazzjonijiet li hemm riferenza dwarhom fil-paragrafu 2 jistgħu jintużaw biss minn vetturi li huma konformi għallinqas man-normi ta' EURO 1 jew mad-disposizzjonijiet taċ-"ċertifikat ta' trakk aħdar" kif riprodott fl-Anness 4. L-evidenza dwar il-konformità ma' din id-disposizzjoni għandha tinżamm abbord il-vettura matul il-vjaġġ kollu.4. Jekk id-data li fiha l-Ftehim jidħol fis-seħħ bi qbil ma' l-Artikolu 19 ma tkunx l-1 ta' Jannar, in-numru ta' l-awtorizzazzjonijiet u bolol adessivi speċifikati fil-paragrafu 2 għandu jkun imnaqqas pro rata għas-sena kalendarja li fiha jidħol fis-seħħ il-ftehim.5. L-awtoritajiet kompetenti tal-Partijiet Kontrattwanti għandhom joħorġu awtorizzazzjonijiet għall-ġarr ta' merkanzija bi qbil ma' dan il-ftehim biss lejn il-burdnara li jkunu awtorizzati skond il-leġislazzjoni ta' dik il-Parti Kontrattwanti sabiex jieħdu sehem f'ħidmiet ta' ġarr internazzjonali bit-triq. L-awtorizzazzjoni għandha tinżamm fuq il-vettura. Fil-każ ta' għaqda akkoppjata ta' vetturi għandha takkompanja l-vetturi bil-mutur. Din tkopri l-għaqda akkoppjata ta' vetturi anke jekk it-trejler jew semi-trejler ma jkunx irreġistrat f'isem is-sid ta' l-awtorizzazzjoni jew jekk ikun irreġistrat f'pajjiż ieħor.6. Il-partijiet Kontrattwanti għandhom jibqgħu lura milli jieħdu azzjoni unilaterali li tista' twassal għal diskriminazzjoni bejn burdnara jew vetturi tal-Komunità u tar-Rumanija. Kull Parti Kontrattwanti għandha tieħu l-passi kollha sabiex tiffaċilita t-trasport bit-triq li hemm riferenza dwaru f'dan il-ftehim lejn jew mit-territorju tagħha stess.Artikolu 7Aċċess għas-suqIl-Partijiet Kontrattwanti għandhom, bħala materja ta' prijorità u filwaqt li jagħtu kas ta' l-adozzjoni mir-Rumanija tar-regoli fiskali, soċjali u tekniċi tal-Komunità, jwiegħdu li jaħdmu flimkien sabiex ifittxu sistema komuni li tirregola aċċess għas-suq tat-trasport bit-triq bejniethom.Artikolu 8Disposizzjonijiet fiskaliFil-każ ta' ħidmiet tat-trasport bi qbil ma' dan il-Ftehim:1. il-Partijiet Kontrattwanti għandhom jassiguraw li l-prinċipju ta' mingħajr-diskriminazzjoni f'termini ta' nazzjonalità jew tal-post ta' l-istabbiliment għandu jkun applikat għat-tassazzjoni ta' vetturi tat-triq, toqol fiskali, nolleġġi u forom oħra ta' ħlasijiet magħmulha minn min juża l-infrastruttura tat-trasport tat-triq;2. vetturi tat-triq irreġistrati f'Parti Kontrattwanti waħda għandhom ikunu eżentati mit-taxxi kollha fuq vetturi ntaxxati u minn imposti intaxxati fuq iċ-ċirkolazzjoni jew pussess ta' vetturi kif ukoll mit-taxxi speċjali jew mill-imposti ntaxxati kollha fuq operazzjonijiet tat-trasport fit-territorju tal-Parti Kontrattwanti l-oħra.Vetturi tat-triq ma għandhomx ikunu eżentati mill-pagament ta' taxxi u imposti fuq il-karburanti tal-magni, nollijiet tat-triq u ħlasijiet ta' l-użu ntaxxati għall-użu ta' l-infrastruttura;3. Il-Partijiet Kontrattwanti għandhom jassiguraw li nolleġġi u kwalunkwe forma oħra ta' ħlas ta' l-użu ma jkunux jistgħu jiġu mposti fl-istess ħin għall-użu ta' sezzjoni waħda tat-triq. B'dana kolu, il-Partijiet Kontrattwanti jistgħu jimponu wkoll nolleġġi fuq oqfsa meta l-ħlasijiet ta' l-użu jkunu ntaxxati, għall-użu ta' pontijiet, mini u passaġġi fuq il-muntanji;4. l-oġġetti segwenti għandhom ikunu eżentati mid-dazju tad-dwana u mit-taxxi u l-ħlasijiet kollha:(a) karburanti li jkun miżmum fit-tankijiet ta' vetturi tat-triq fil-waqt ta' l-importazzjoni għal ġewwa t-territorju tal-Parti Kontrattwanti l-oħra, meta t-tankijiet ikunu dawk iddisinjati mill-manifattur għat-tip ta' vetturi tat-triq f'dak il-każ;(b) karburanti li jkun miżmum fit-tankijiet ta' trejlers u semi-trejlers użat għas-sistemi ta' tkessieħ tar-refriġeraturi;(ċ) lubrikanti fi kwantitajiet meħtieġa għall-użu matul il-vjaġġ;(d) partijiet ta' tibdil u l-għodda meħtieġa għat-tiswija ta' vetturi li jkunu ġarrbu ħsara waqt li jwettqu l-ħidma tat-trasport internazzjonali bit-triq. Il-partijiet ta' tibdil li jiġu mibdula għandhom ikunu esportati mill-ġdid jew meqruda taħt il-kontroll ta' l-awtorità kompetenti tad-dwana tal-Parti Kontrattwanti l-oħra;5. mingħajr preġudizzju għat-tieni subparagrafu tal-paragrafu 2, jekk il-toqol, qisien jew it-tagħbija totali jeċċedu-limiti massimi fis-seħħ fit-territorju tar-Rumanija filwaqt li l-vetturi jkunu konformi mad-disposizzjonijiet kif stabbiliti bid-Direttiva tal-Kunsill 96/53/KE [1] dwar toqol u qisien, il-vettura m'għandhiex tkun soġġetta għall-ebda ħlas speċjali basta li tkun konformi mad-disposizzjonijiet elenkati fl-Anness 5.Artikolu 9Disposizzjonijiet soċjaliIl-Partijiet Kontrattwanti għal dan il-Ftehim għandhom jimplimentaw il-Ftehim Ewropew li jikkonċerna x-xogħol ta' l-ekwipaġġ ta' vetturi involuti fi trasport internazzjonali bit-triq (ERTA) ta' l-1 ta' Lulju 1970, kif fis-seħħ mad-dħul fis-seħħ dan il-Ftehim jew għandhom japplikaw regoli identiċi għar-Regolamenti tal-Kunsill (KEE) Nru 3820/85 [2] u (KEE) Nru 3821/85 [3] kif sussegwentament emendati.Artikolu 10Disposizzjonijiet tekniċi1. Ir-Rumanija għandha tadotta miżuri ekwivalenti għal dawk mogħtija fl-Anness 2 sal-waqt tad-dħul fis-seħħ ta' dan il-Ftehim u għal dawk mogħtija fl-Anness 3 fi żmien sentejn mid-dħul fis-seħħ ta' dan il-Ftehim.2. Il-Partijiet Kontrattwanti għal dan il-Ftehim għandhom jimplimentaw il-Ftehim Ewropew li jikkonċerna l-ġarr internazzjonali ta' oġġetti perikolużi bit-triq (ADR) tat-30 ta' Settembru 1957, kif ikun fis-seħħ mad-dħul fis-seħħ ta' dan il-Ftehim.3. Ir-Rumanija għandha tħabrek sabiex tarmonizza fuq il-bażi tar-regoli tal-Komunità, il-leġislazzjoni tagħha dwar il-ġarr ta' oġġetti li jitħassru, annimali ħajjin u oġġetti perikolużi.4. Il-Partijiet Kontrattwanti għandhom jaqsmu bejniethom l-esperjenza tagħhom u għandhom jagħmlu skambju ta' l-informazzjoni dwar il-leġislazzjoni tagħhom sabiex itejbu ċ-ċirkolazzjoni u s-sigurtà tat-traffiku matul perjodi ta' traffiku qawwi (tmiem il-ġimgħa, vaganzi pubbliċi, l-istaġun tat-turisti).5. Il-Partijiet Kontrattwanti għandhom jikkoperaw fl-inkoraġġiment għall-introduzzjoni, l-iżvilupp u l-koordinazzjoni ta' sistemi inter-operabbli ta' l-informazzjoni tat-traffiku bit-triq.6. Il-Partijiet Kontrattwanti għandhom iħabirku sabiex jarmonizzaw l-għajnuna teknika li għandha tkun ipprovduta lix-xufiera, id-disseminazzjoni ta' l-informazzjoni essenzjali dwar traffiku u s-servizzi ta' l-emerġenza li jinkludu s-servizzi ta' l-ambulanzi u materji oħra li jikkonċernaw ix-xufiera.TITOLU IVSIMPLIFIKAZZJONI TAL-FORMALITAJIETArtikolu 11Simplifikazzjoni tal-formalitajiet1. Il-Partijiet Kontrattwanti jaqblu li jissimplifikaw il-formalitajiet li jikkonċernaw iċ-ċirkolazzjoni ta' merkanzija li tinġarr bi qbil mal-Ftehim preżenti.2. Il-Partijiet Kontrattwanti jaqblu li jibdew negozjati bil-ħsieb li jikkonkludu ftehim dwar il-faċilitazzjoni ta' kontrolli u formalitajiet li jkollhom x'jaqsmu mal-ġarr ta' merkanzija.3. Il-Partijiet Kontrattwanti jaqblu li, sal-limitu meħtieġ, jieħdu azzjoni konġunta fuq, u li jinkoraġġixxu, l-adozzjoni ta' aktar miżuri ta' simplifikazzjoni.TITOLU VDISPOSIZZJONIJIET FINALIArtikolu 12Twessieħ ta' l-iskopJekk waħda mill-Partijiet Kontrattwanti tikkonkludi, fuq bażi ta' l-esperjenza fl-applikazzjoni ta' dan il-Ftehim, li miżuri oħra li ma jaqgħux taħt l-iskop ta' dan il-Ftehim ikunu fl-interess ta' l-istrateġija kkordinata tat-trasport Ewropea u, b'mod partikolari, jistgħu jgħinu sabiex isolvu l-problemi ta' traffiku fi Transitu u, għandha tagħmel suġġerimenti f'dan ir-rigward lill-Parti Kontrattwanti l-oħra.Artikolu 13Kumitat KonġuntIl-korp responsabbli mill-koperazzjoni għandu jkun Kumitat Konġunt li għandu jkun magħruf bħala l-"Kumitat ta' Trasport Komunità/ir-Rumanija". Il-Kumitat għandu:- jkun magħmul minn rappreżentanti maħtura mill-Komunità u mir-Rumanija,- jiltaqgħu fuq talba ta' sew waħda u sew l-oħra mill-Partijiet Kontrattwanti, alternattivament fit-territorju ta' kull Parti Kontrattwanti,- jistabbilixxi r-regoli ta' proċedura tiegħu stess,- jaġixxi bi ftehim reċiproku,- jassigura l-implimentazzjoni xierqa ta' dan il-Ftehim u, b'mod partikolari, għandu:(a) jeżamina mezzi ta' koperazzjoni u ta' promozzjoni tat-trasport magħqud, u għandu jeżamina mill-ġdid għallinqas kull sentejn il-progress magħmul f'dan ir-rigward;(b) jeżamina mill-ġdid l-Annessi ta' dan il-ftehim għallinqas kull sentejn;(ċ) jirrisolvi kull tilwima li tista' tinħoloq dwar l-applikazzjoni u l-interpretazzjoni ta' dan il-Ftehim. Fil-każ ta' nuqqas ta' qbil, id-deċiżjoni għandha tkun irriferuta għal-laqgħa sussegwenti tal-Kumitat Konġunt li għandha tinżamm fi żmien xahrejn mid-data ta' meta tkun ġiet irriferuta bi qbil mal-kondizzjonijiet li għandhom ikunu stabbiliti fir-regoli ta' proċedura tiegħu;(d) jikkoordina l-kontroll, it-tbassir u x-xogħol ta' statistika ieħor li jkollu x'jaqsam mat-trasport internazzjonali bit-triq jew tat-trasport magħqud u, b'mod partikolari, traffiku ta' Transitu u bit-triq;(e) jadotta, skond kif ikun hemm bżonn, miżuri li jikkonċernaw l-addattazzjoni teknika tad-disposizzjonijiet tal-Ftehim preżenti;(f) jekk ikunu meħtieġa, jipprepara rakkomandazzjonijiet għal żidiet fin-numru ta' awtorizzazzjonijiet/bolol adessivi;(g) jiddiskuti, skond kif ikun hemm bżonn, is-suġġetti l-oħra kollha relevanti għall-implimentazzjoni ta' dan il-Ftehim.Artikolu 14Ksur ta' liġi1. Fil-każ ta' ksur tad-disposizzjonijiet ta' dan il-Ftehim minn vetturi tat-triq, jew minn xufier ta' vettura bħal din, l-awtorità kompetenti tal-Parti Kontrattwanti li fit-territorju tagħha jkun seħħ il-ksur tista' tinnotifika dan il-ksur lejn l-awtorità kompetenti tal-Parti Kontrattwanti l-oħra li tista' tieħu l-passi kif hemm provvediment dwar dan permezz tal-liġi nazzjonali tagħha.2. L-awtorità kompetenti li tirċievi kwalunkwe notifika bħal din għandha kemm jista' jkun malajr possibbli tinforma lill-awtorità kompetenti tal-Parti Kontrattwanti l-oħra bl-azzjoni meħuda.3. Id-disposizzjonijiet ta' dan l-Artikolu għandhom mingħajr preġudizzju għal sanzjonijiet legali li jistgħu jiġu applikati mill-qrati jew mill-awtoritajiet ta' l-infurzar, ta' wieħed mill-Istat Membru tal-Komunità Ewropea jew tar-Rumanija, li fit-territorju tiegħu/tagħha jkun seħħ il-ksur.Artikolu 15It-tul tal-FtehimDan il-Ftehim ġie konkluż għal perjodu ta' ħames snin. Jekk l-ebda waħda mill-Partijiet Kontrattwanti ma tiddenunzjah, b'avviż ta' 12-il xahar qabel ma jiskadi dan il-perjodu, il-Ftehim għandu jkun imġedded awtomatikament għal perjodu ta' tliet snin.Artikolu 16Denunzjar tal-FtehimKull Parti tista' tiddenunzja l-Ftehim b'avviż ta' 12-il xahar li għandu jkun innotifikat lill-Parti l-oħra.Artikolu 17L-AnnessiL-Annessi għandhom jifurmaw parti integrali minn dan il-Ftehim.Artikolu 18LingwiDan il-Ftehim huwa miktub b'żewġ kopji fil-lingwa Daniża, Olandiża, Ingliża, Fillandiża, Franċiża, Ġermaniża, Griega, Taljana, Portugiża, Spanjola, Svediża u Rumena, kull test ikun egwalment awtentiku.Artikolu 19Dħul fis-seħħDan il-Ftehim għandu jiġi konkluż bi qbil mal-proċeduri tal-Partijiet Kontrattwanti stess. Għandu jidħol fis-seħħ fl-ewwel ġurnata tat-tieni xahar wara li l-Partijiet Kontrattwanti jkunu nnotifikaw wieħed lill-ieħor bit-tlestija tal-proċeduri meħtieġa għal dak l-iskop.Hecho en Luxemburgo, el veintiocho de junio del dos mil uno.Udfærdiget i Luxembourg den otteogtyvende juni to tusind og en.Geschehen zu Luxemburg am achtundzwanzigsten Juni zweitausendundeins.Έγινε στο Λουξεµβούργο, στις είκοσι οκτώ Ιουνίου δύο χιλιάδες ένα.Done at Luxembourg on the twenty-eighth day of June in the year two thousand and one.Fait à Luxembourg, le vingt-huit juin deux mille un.Fatto a Lussemburgo, addì ventotto giugno duemilauno.Gedaan te Luxemburg, de achtentwintigste juni tweeduizendeneen.Feito em Luxemburgo, em vinte e oito de Junho de dois mil e um.Tehty Luxemburgissa kahdentenakymmenentenäkahdeksantena päivänä kesäkuuta vuonna kaksituhattayksi.Som skedde i Luxemburg den tjugoåttonde juni tjugohundraett.Intocmit la Luxemburg, la douazeci si opt iunie doua mii unu.Por la Comunidad EuropeaFor Det Europæiske FællesskabFür die Europäische GemeinschaftΓια την Ευρωπαϊκή ΚοινότηταFor the European CommunityPour la Communauté européennePer la Comunità europeaVoor de Europese GemeenschapPela Comunidade EuropeiaEuroopan yhteisön puolestaPå Europeiska gemenskapens vägnar+++++ TIFF +++++Pentru România+++++ TIFF +++++[1] ĠU L 235, 17.9.1996, p. 59.[2] ĠU L 370, 31.12.1985, p. 1.[3] ĠU L 370, 31.12.1985, p. 8.--------------------------------------------------


title: 2008/522/KE: Deċiżjoni tal-Parlament Ewropew ta' l- 24 ta' April 2007 dwar l-għeluq tal-kontijiet ta' l-Aġenzija Ewropea għall-Mediċini għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/133

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar l-għeluq tal-kontijiet ta' l-Aġenzija Ewropea għall-Mediċini għas-sena finanzjarja 2005
   (2008/522/KE)
   IL-PARLAMENT EWROPEW,
   wara li kkunsidra l-kontijiet annwali definittivi ta' l-Aġenzija Ewropea għall-Mediċini għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali definittivi ta' l-Aġenzija Ewropea għall-Mediċini għas-sena finanzjarja 2005, flimkien mat-tweġibiet ta' l-Aġenzija (2),
   wara li kkunsidra r-rakkomandazzjoni tal-Kunsill tad-data 27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (4), u b'mod partikolari l-Artikolu 68 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness IV tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza ta' l-Ikel (A6-0099/2007),

               1.

               Jinnota li l-kontijiet annwali finali ta' l-Aġenzija Ewropea għall-Mediċini huma preżentati kif ġej:
               Kont ta' dħul u nfiq għas-snin finanzjarji 2004 u 2005

                           (f'eluf ta' Euro – EUR 1000)

                           2005

                           2004

                              Dħul

                           Spejjeż marbuta ma' awtorizzazzjonijiet ta' marketing

                           72 613

                           68 412

                           Sussidju tal-Kummissjoni inkluż il-kontribuzzjonijiet irċevutu mill-EE

                           22 847

                           20 529

                           Sussidju Komunitarju għal mediċini orfni

                           6 110

                           4 026

                           Kontribuzzjonijiet għal programmi Komunitarji

                           0

                           0

                           Dħul amministrattiv

                           3 423

                           1 973

                           Dħul varju

                           1 643

                           1 473

                              Total (a)

                              106 636

                              96 413

                              Nefqa

                           Nefqa ta' l-istaff

                           40 057

                           34 333

                           Nefqa amministrattiva

                           17 022

                           11 224

                           Nefqa tat-tħaddim

                           41 999

                           38 573

                           Deprezzament

                           5 333

                           3 650

                           Spejjeż oħra

                           104

                           280

                              Total (b)

                              104 515

                              88 060

                              Riżultat operattiv (c = a - b)

                              2 121

                              8 353

                              Riżultat finanzjarju (e)

                           2 257

                           1 160

                              Riżultat Ekonomiku (f = c + e)

                              4 378

                              9 513

                              Sors: Informazzjoni ta' l-Aġenzija – Din it-tabella tiġbor fil-qosor id-dejta provduta mill-Aġenzija fil-kontijiet annwali tagħha.

               2.

               Japprova l-għeluq tal-kontijiet ta' l-Aġenzija Ewropea tal-Mediċini għas-sena finanzjarja 2005;

               3.

               Jagħti istruzzjonijiet lill-President tiegħu biex jgħaddi din id-deciżjoni lid-direttur ta' l-Aġenzija Ewropea għall-Mediċini, lill-Kunsill, lill-Kummissjoni u lill-Qorti ta' l-Awdituri, u biex jiżgura/tiżgura li tiġi ppubblikata fil-Ġurnal Uffiċjali ta' l-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 4.

      (2)  ĠU C 312, 19.12.2006, p. 12.

      (3)  ĠU L 248, 16.9.2002, p. 1.Ir-Regolament emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 136, 30.4.2004, p. 1.Ir-Regolament emendat bir-Regolament (KE) Nru 1901/2006 (ĠU L 378, 27.12.2006, p. 1).

      (5)  ĠU L 357, 31.12.2002, p. 72.